MUHYIDDIN KINI TIDAK LAGI DIAM, ISYARAT BERSATU SUDAH SEDIA BERLAWAN DENGAN UMNO

Setelah diserang bertalu-talu sekian lama oleh UMNO dengan ancaman tidak mahu berkongsi kerusi dengan Bersatu, Muhyiddin Yassin yang selama ini diam membisu akhirnya bersuara juga.
Bukanlah rahsia lagi bahawa sudah ramai pemimpin UMNO bersuara lantang enggan berkongsi kerusi dengan Bersatu, terutama melepaskan kerusi-kerusi yang dimenangi parti itu atas tiket BN, tetapi pemimpinnya kemudian melompat menyertai Bersatu.
Malah, ketika berucap merasmikan Perhimpunan Agung Wanita, Pemuda dan Puteri UMNO pagi tadi, Timbalan Presiden UMNO, Mohamad Hasan turut menyentuh isu yang sama.
Kata beliau, UMNO sama sekali tidak akan melepaskan walau satu kerusi yang dimenanginya pada PRU14 lalu kepada Bersatu.
“UMNO tidak akan memperjudikan mana-mana kerusi UMNO. Kerusi UMNO adalah kerusi UMNO – dulu, kini dan selamanya.
“Ia bukan untuk dilepaskan demi memberi talian hayat kepada mana-mana pihak. Jangan ada yang cuba untuk mengilas tangan UMNO,” tegasnya.
Mengulas sentimen UMNO itu, Muhyiddin yang merupakan Presiden Bersatu berkata, jika begitu kehendak UMNO, pihaknya tiada halangan untuk berlawan dengan mereka.
Selain memberi bayangan akan mempertahankan semua kerusi yang dimiliki Bersatu, Muhyiddin juga menyatakan kesediaan partinya untuk bertanding di semua kerusi yang akan ditandingi UMNO.
“Lebih baik UMNO ambil semua 222 kerusi Parlimen. Jika (mereka) menang (dan) bentuk kerajaan, tidak mengapa.
“Tetapi kalau UMNO ambil semua (kerusi), saya (Bersatu) pun hendak ambil semua.
“Satu lawan satu pun boleh, satu lawan dua pun boleh, satu lawan tiga pun boleh… sebab ini politik.
“Tetapi saya tidak mahu sombongkan diri, nanti rakyat marah. Saya faham dengan kenyataan pemimpin UMNO ketika Perhimpunan Agung UMNO (PAU) kerana saya juga pernah ada di situ suatu masa dahulu,” katanya pada sidang akhbar selepas melancarkan Zon Ekonomi Khas Pagoh Fasa Satu, Bandar Universiti Pagoh di sini.
Muhyiddin yang juga Perdana Menteri menegaskan, beliau tidak mahu berdebat dan berbincang soal pembahagian kerusi secara terbuka, sebaliknya akan memberi keutamaan kepada hal rakyat terutama soal keperluan asas dan ekonomi.
“Bukan saya tidak boleh berpolitik, bukan saya tak boleh berbahas.
“Sebahagian kehidupan saya merupakan politik. Saya boleh berbahas dengan sesiapa sahaja, namun itu saya elakkan.
“Saya nak elak begitu bukan saya takut tetapi kerana rakyat resah, hidup susah, nak makan tiada duit, makan tidak cukup untuk alas perut.
“Saya tak tahu kenapa parti politik tak prihatin. Ada masalah lain yang perlu diberikan keutamaan.
“Soal pertama ialah menguruskan masalah Covid-19. Soal kedua pula pemberian vaksinasi yang cukup penting dalam menentukan rakyat selamat dan sihat. Seterusnya soal ketiga pula ialah ekonomi,” katanya.
Dengan kenyataan Muhyiddin ini, secara tidak langsung beliau yang selama berdiam diri telah menyahut cabaran UMNO untuk berlawan dengan parti tersebut dalam PRU15 akan datang.
Selain ini menampakkan jalan rundingan telah tertutup, apakah mungkin PRU akan diadakan dalam waktu terdekat di mana ketika ini UMNO sedang berpecah dan berantakan?
(Shahbudindotcom 27/03/2021)

4.7

6

votes
Article Rating
Kongsikan artikel ini


JANGAN SAMPAI TIMBUL GELARAN ‘KLUSTER PELAHAP JAWATAN’….

Untuk kesekian kalinya, Pengerusi Jemaah Penasihat UMNO, Tengku Razaleigh Hamzah terus membuat saranan agar Ahli-Ahli Parlimen parti itu yang memegang jawatan dalam kerajaan harus segera meletakkan jawatan.
Katanya, selepas putus hubungan dengan Bersatu dimuktamadkan dalam PAU kali ini, mereka tiada pilihan lain lagi selain perlu mengundurkan diri.
“Presiden UMNO menegaskan sekali lagi dalam ucapannya apa yang diputuskan oleh MT bahawa kita akan putus kerjasama dengan Bersatu.
“Ini bererti semua Ahli Parlimen UMNO yang menjadi menteri, timbalan menteri dan pegang jawatan pengerusi GLC mesti tarik diri.
“Kalau boleh hari ini juga,” tegas Ahli Parlimen Gua Musang itu.
Bagaimanapun sehingga ini hanya seorang menteri yang tampil menyatakan kesediaan berundur daripada kabinet jika itu yang diputuskan oleh parti.
Beliau ialah Menteri Tenaga dan Sumber Asli, Shamsul Anuar Nasarah yang juga Ahli Parlimen Lenggong.
Dua orang menteri lain, Annuar Musa dan Reezal Merican Naina Merican seolah-olah enggan akur dengan saranan meletakkan jawatan itu, malah menyifatkan ia hanya pandangan peribadi Ku Li semata-mata.
Kata Annuar, keputusan parti setakat ini ialah UMNO terus berada dalam kerajaan sehingga Parlimen dibubarkan.
“Apa yang Ku Li cakap ini bercanggah dengan keputusan parti. Ia satu kesalahan,” katanya sambil mengingatkan bahawa Ku Li hanya sekadar ketua bahagian saja, sama jawatan sepertinya dalam UMNO.
Reezal Merican juga menyifatkan saranan Ku Li sekadar kenyataan peribadi pemimpin veteran itu.
“Pendirian parti ialah semua Ahli Parlimen UMNO akan kekal dalam kerajaan sehingga Parlimen dibubarkan,” tambah Reezal Merican yang juga Ahli Parlimen Kepala Batas.
Hmmmm…nampaknya kedua-dua menteri ini amat sayang untuk melepaskan jawatan menteri mereka begitu saja.
Entah-entah, kalau ada keputusan parti agar semua Ahli Parlimen UMNO perlu segera menarik diri daripada kerajaan, nanti timbul pula hujah atau alasan lain daripada mereka untuk mewajarkan keseronokan menikmati kedudukan sebagai menteri, walau hakikatnya BN kalah dalam PRU14 lalu.
Selain itu, kalau kita perhatikan, dalam ucapan perasmian PAU pagi tadi, Zahid Hamidi juga ada menyentuh tentang keputusan MT UMNO bahawa sokongan atau keberadaan parti dalam kerajaan PN hanyalah sehingga Januari 2021 saja.
Selepas tarikh tersebut, sebagaimana pendirian asal UMNO, mandat hendaklah dipulangkan kepada rakyat membuat pilihan siapa yang mereka mahukan sebagai kerajaan.
Dengan apa yang disebut Zahid Hamidi itu, fahamlah kita akhirnya mengapa Muhyiddin Yassin beria-ia sangat mahu darurat dilaksanakan, meski cadangan kali pertama telah ditolak oleh Yang Dipertuan Agong dan Majlis Raja-Raja.
Meskipun begitu, sebagai parti yang bertanggungjawab dan berpegang kepada pendirian sendiri, walau ada darurat sebagai sekatan daripada Muhyiddin untuk menghalang kerajaannya dijatuhkan, UMNO masih boleh berbuat sesuatu agar PRU dapat diadakan segera.
Ia tidak lain ialah dengan Ahli Parlimen UMNO yang berada dalam kerajaan, tak kira sama ada sebagai menteri, timbalan menteri atau pengerusi GLC, harus meletakkan jawatan dengan segera, sekaligus mengumumkan penarikan sokongan terhadap Muhyiddin dan kerajaan PN.
Soalnya, selain Ku Li, kenapa hanya Ahmad Jazlan Yaakob dan Nazri Aziz saja yang sanggup berbuat demikian?
Kenapa yang lain-lain enggan berbuat demikian?
Bukankah sepatutnya mereka ini, jika benar mahukan PRU dan yakin UMNO boleh kembali berkuasa semula, harus segera berundur daripada semua jawatan dalam kerajaan?
Apa yang pelahap sangat dengan jawatan dalam kerajaan sehingga sanggup melihat UMNO terus dibuli dan diperkotak-katikkan oleh Bersatu?
Dan jangan sampai nanti ahli akar umbi UMNO menggelar semua yang ada jawatan dalam kerajaan sekarang sebagai “kluster pelahap jawatan” yang hanya memikirkan tembolok saja sendiri berbanding perjuangan?
(Shahbudindotcom 28/03/2021)

4.9

7

votes
Article Rating
Kongsikan artikel ini


SELEPAS TUN FAISAL, KLUSTER MENTERI YANG DERHAKA PRESIDEN UMNO JUGA WAJIB DIAMBIL TINDAKAN

Mesyuarat MT UMNO malam tadi mengambil keputusan menggantung keahlian Tun Faisal Ismail Aziz selama enam tahun atau dua kali pemilihan atas kesalahan mengkritik Presiden UMNO, Ahmad Zahid Hamidi.
Tun Faisal adalah Timbalan Ketua UMNO Bahagian Putrajaya dan kini bertugas sebagai Setiausaha Akhbar kepada Menteri Wilayah Persekutuan, Annuar Musa.
Annuar Musa juga didapati kerap melakukan tindakan mengkritik dan menyerang Presiden UMNO, baik melalui sidang media atau catatan di media sosialnya.
Keputusan MT menggantung keahlian Tun Faisal sehari sebelum menjelang PAU tidak lain adalah isyarat bahawa kepimpinan UMNO kini sedia bertindak tegas terhadap anasir yang cuba memecah-belah dan tidak menghormati institusi Presidennya sendiri.
Sesungguhnya dalam mana-mana organisasi pun, adab dan hormat kepada institusi Presiden itu harus ada, malah merupakan keutamaan.
Jika tidak hormat kepada ketua atau ketua boleh diperlekeh secara terbuka, parti akhirnya akan jadi kucar-kacur serta huru-hara.
Lagi pun, dalam era kepimpinan UMNO sebelum-sebelum ini, bukan sedikit mereka yang digantung dan dipecat keahlian hanya kerana mengkritik dan menyerang Presidennya.
Untuk itu, tindakan terhadap Tun Faisal ini bukan saja perkara biasa, malah sesuatu yang wajar dalam usaha UMNO memperkukuh kedudukannya menjelang PRU15 akan datang.
Bahkan, tidak setakat Tun Faisal saja sebenarnya, sesiapa yang lain juga yang kerap mengkritik Presiden secara terbuka, termasuk yang memegang jawatan menteri sekali pun, jika ada aduan, siasatan harus dijalankan dan kemudian mesti disusuli dengan tindakan yang sewajarnya.
Elemen derhaka kepada Presiden adalah penyakit yang perlu ditangani dan dibanteras oleh UMNO kalau ia serius mahu segala usaha ke arah kembali berkuasa dan memenangi PRU15 akan datang tidak tergendala di tengah jalan.
Lebih buruk lagi, sebahagian mereka yang mengkritik dan menderhakai Presiden UMNO sekarang ini turut menunjukkan kecendungan taksub kepada presiden parti lain semata-mata kerana pemimpin berkenaan memegang jawatan Perdana Menteri.
Mentang-mentanglah Presiden UMNO bukan Perdana Menteri, berdepan pula banyak kes mahkamah yang memungkinkannya lebih hampir ke penjara berbanding Bangunan Perdana Putra, maka dirinya seolah-olah tidak lagi dihormati.
Tetapi, selagi Zahid Hamidi adalah Presiden UMNO dan belum dijatuhkan hukuman oleh mahkamah, semua pemimpin dan ahli UMNO sepatutnya menghormati kedudukan beliau yang diperolehinya melalui pengundian dan tidak dipertikan keabsahannya.
Mahu mengkritik, menjatuhkan atau apa sekali pun terhadapnya, kenalah ikut cara yang betul dan jika mengikut cara yang tidak betul, maka bersedialah berdepan tindakan.
Dengan yang demikian, PAU yang bermula hari ini, selain bakal memuktamadkan putus hubungan dengan Bersatu, mengambil ketetapan untuk bertindak tegas kepada penderhaka, pengkhianat dan pembocor rahsia parti juga harus menjadi keutamaannya.
Bagi memastikan perjalanannya untuk kembali berkuasa tidak tergendala atau tersekat di tengah jalan, memecat atau menggantung mana-mana ahli, waima berjawatan menteri sekali pun, adalah kewajipan yang tidak dapat lagi dielakkan.
Apa lagi, mereka yang derhaka dan khianat itu, walaupun mereka ahli UMNO, terang-terang mahu mengekalkan lagi pemimpin daripada parti yang mahu ‘membunuh’ UMNO untuk dikekalkan lagi sebagai Perdana Menteri selepas PRU15 akan datang.
Ini tentu saja merupakan seburuk-buruk adab dalam berparti kerana sebelum ini mereka yang mengkritik Presiden tidak pernah pula ada ketaksuban kepada Presiden parti lain, cuma mereka hanya mahukan pemimpin UMNO lain saja dijadikan penggantinya.
Jadi, di mana tidak wajarnya golongan pengkhianat, musuh dalam selimut dan api dalam sekam dalam UMNO itu harus diambil tegas dengan segera?
(Shahbudindotcom 28/03/2021)

5

2

votes
Article Rating
Kongsikan artikel ini


MANA NAK LETAK MUKA, PEMIMPIN BERSATU SERGAH MENTERI UMNO AGAR SEGERA LETAK JAWATAN

Di sebalik Perhimpunan Agung UMNO atau PAU semalam telah memuktamadkan putus hubungan dengan Bersatu dan akan keluar daripada kerajaan menjelang 1 Ogos, seorang pemimpin Bersatu menyergah beberapa menteri UMNO dengan menyarankan agar mereka meletakkan jawatan dengan segera.
Dengan melabelkan mereka sebagai panglima perang berwajah dua, Menteri di Jabatan Perdana Menteri, Redzuan Md Yusof berkata, sikap menteri terbabit yang jelas tergambar dalam ucapan di PAU semalam sama sekali tidak boleh diterima.
“Menteri-menteri ini bersikap lain di depan (Perdana Menteri) Muhyiddin Yassin, tetapi ketika mereka berada dalam kalangan ahli parti sendiri, mereka bersikap sangat berbeza.
“Bagi saya, menteri ‘dua wajah’ ini boleh pergi. Sekiranya anda tidak mahu jadi sebahagian daripada kerajaan, jangan jadi,” katanya kepada portal berita FMT.
Maka, di mana menteri-menteri UMNO berkenaan nak letak muka?
Tidak malukah terus berada sebagai anggota kabinet dalam kerajaan yang telah dicerca dan mahu diputuskan hubungan?
Kenapa tidak segera letak jawatan?
Redzuan atau lebih mesra dengan panggilan Pak Wan berkata, mereka yang berada dalam kerajaan mesti tegas dalam pendirian dan pegangan.
“Adakah anda mahukan perpaduan antara ummah supaya negara boleh maju ke depan atau adakah anda mahu meneruskan budaya panglima perang dalam UMNO?” soalnya.
Beliau bagaimanapun “lega” apabila PAU semalam telah menunjukkan “perangai sebenar” panglima perang UMNO, termasuk mereka yang ada dalam Jemaah Menteri.
“Budaya panglima perang masih ada. Kita tahu beberapa personaliti dalam UMNO mahu menggunakan parti itu untuk menjaga diri sendiri, untuk melepaskan diri dari keadilan.
“Ia mengecewakan ada orang lain mahu jadi sebahagian daripada itu,” tambah beliau yang juga Ahli MPT Bersatu.
Mengenai resolusi yang diluluskan UMNO, termasuk menolak kerjasama dengan Bersatu pada PRU15 akan datang, Pak Wan berkata, perkembangan itu tidak mengejutkan.
“Kita (Bersatu) akan bertemu hari ini atau esok untuk membincangkan pendirian dan respon terhadap perkara itu.
“Untuk PRU15, Muhyiddin sudah menyatakan dengan jelas kita sedia bersaing dengan UMNO
“Walaupun kita mahu semua parti Melayu bekerjasama, kalau UMNO sudah mencabar, kita akan sahut,” tegasnya.
Pada Sabtu lepas, Muhyiddin berkata, Bersatu sedia bertanding di setiap kerusi yang ditandingi UMNO tidak kira satu lawan satu, satu lawan dua atau tiga penjuru.
(Shahbudindotcom 29/03/2021)

5

2

votes
Article Rating
Kongsikan artikel ini


TEMPOH LIMA BULAN NIKAH MUTAAH YANG ADA, MACAM2 MUHYIDDIN, AZMIN DAN HAMZAH BOLEH RANCANG KEKAL KUASA

Keputusan PAU semalam yang menyetujui UMNO putus hubungan dengan Bersatu dan akan bergerak sendirian pada PRU15 nanti pada asasnya memang sudah dijangka dan sama sekali tidak mengejutkan.
Sebagaimana itulah kehendak akar umbi UMNO, ditambah dengan penyusunan jurucakap di mana tahun ini ia hanya terdiri daripada Pengerusi UMNO negeri-negeri, sudah tentu momentum serangan terhadap Bersatu tidak mungkin dapat dikendurkan lagi.
Apatah lagi dalam ucapan perasmian pada sebelah pagi semalam, Zahid Hamidi selaku Presiden UMNO telah memulakan serangan terhadap Bersatu dan menaikkan semangat perwakilan tentang perlunya putus hubungan itu dimuktamadkan.
Begitu pun, meski UMNO setuju memutuskan hubungan dengan Bersatu, tindakan keluar daripada kerajaan PN tidak pula dilakukan secara serta-merta.
Kalau dulu, ketetapan UMNO ialah keberadaannya dalam kerajaan PN hanya sehingga Parlimen dibubarkan, tetapi kini keputusan itu diserahkan kepada Presiden dan MT UMNO memilih masa yang sesuai untuk berbuat demikian.
Zahid Hamidi kemudian berkata, MT UMNO akan menarik sokongan dan keluar daripada kerajaan PN sebaik saja tempoh darurat tamat iaitu sama ada pada atau sebelum 1 Ogos depan.
Difahami bahawa tindakan ini adalah bertujuan agar PRU15 dapat diadakan selepas itu, bahkan ia juga bersesuaian dengan janji Muhyiddin Yassin sendiri yang berkata, PRU akan diadakan sebaik darurat tamat dan ancaman Covid19 sudah reda.
Bermakna, keputusan PAU semalam hanya merubah sedikit saja berkenaan hubungan nikah mutaah antara parti itu dengan Bersatu dalam kerajaan PN.
Dulunya tempoh nikah mutaah itu sehingga Parlimen dibubarkan yang tidak diketahui bila tarikhnya tapi kini dipendekkan kepada Ogos depan iaitu kira-kira lima bulan daripada sekarang.
Dalam tempoh lima bulan akan datang ini, UMNO dan Bersatu tetap kekal tinggal serumah dan makan semeja bersama seorang lagi madu dalam rumah yang iaitu Pas.
Selepas putus hubungan nanti, belum dapat dipastikan sama ada Pas akan memilih UMNO atau Bersatu untuk meneruskan fasa kehidupan berpolitik seterusnya.
Secara umumnya, keputusan UMNO yang tidak berani keluar serta merta daripada kerajaan, sebaliknya memberi tempoh lima bulan lagi untuk berbuat demikian, dengan sendirinya meletakkan parti itu terus dipertikaikan ramai.
Rata-rata mempersenda dan mempertikai ketetapan tersebut di mana jika Bersatu dan kerajaan PN sudah habis dikecam, ditempelak dan dicaci-maki dalam PAU semalam sehingga seolah-olah tiada satu pun yang baik mengenainya, kenapa UMNO tidak keluar segera dan masih sanggup bertahan lima bulan lagi tinggal bersama?
Apa lagi yang UMNO mahu tunggu?
Dalam waktu yang sama, turut dibimbangi kiranya dengan memberi ruang waktu lima bulan untuk keluar dan berpisah daripada kerajaan itu, ia seperti memberi masa kepada Muhyiddin dan Bersatu mencari jalan dan berfikir lagi menyelamatkan kedudukannya?
Jika dalam tempoh lima bulan akan datang Muhyiddin belum yakin mampu mengekalkan kuasanya, apakah mungkin beliau akan setuju membubarkan Parlimen?
Dalam tempoh lima bulan ini juga apakah Azmin Ali dan Hamzah Zainuddin serta konco-konconya akan duduk diam saja?
Tidak mungkinkah selepas ini angka kes Covid19 tiba-tiba akan mencanak naik dan darurat yang lebih ketat akan dicadangkan pula bagi menggantikan darurat yang ada sekarang?
Dengan kuasa yang ada dalam tangannya, masa pun ada lima bulan lamanya, macam-macam perkara mampu Muhyiddin lakukan untuk mengekal dan mempertahankan kuasanya.
Sebab itu, keputusan terbaik bagi UMNO untuk mencerahkan peluangnya kembali berkuasa ialah dengan keluar kerajaan secara serta-merta sehingga Muhyiddin dan kerajaan PN terkejut dibuatnya sehingga tidak punyai masa untuk berfikir dan merancang apa-apa seterusnya.
(Shahbudindotcom 29/03/2021)

4.4

10

votes
Article Rating
Kongsikan artikel ini


MUHYIDDIN MUNGKIR JANJI – NAJIB

Antara yang didedahkan oleh Presiden UMNO dalam ucapan PAU minggu lepas, ialah perjanjian kerjasama untuk penubuhan Kerajaan PN sebelum ini adalah kerajaan perlu membubarkan Parlimen dan mengadakan PRU awal tahun ini.
Dengan syarat tersebut, MKT UMNO ketika itu bersetuju menyertai PN dan melantik Perdana Menteri dari PPBM.
Sejak awal lagi syaratnya ialah Parlimen hendaklah dibubarkan pada Januari 2021 dan PRU perlu diadakan selewat-lewatnya pada suku pertama tahun 2021 bagi mengembalikan mandat kepada rakyat.
“28 Mac 2021: Zahid dedah kerajaan PN gagal kotakan janji bubar Parlimen, adakan PRU awal tahun”
Zahid dedah kerajaan PN gagal kotakan janji bubar Parlimen, adakan PRU awal tahun
Ini konsisten dengan pendirian bersama BN dan PAS selepas Tun Mahathir letak jawatan pada bulan Februari tahun lepas.
Sebab kita faham perbentukan kerajaan yang tidak dipilih Rakyat dengan majoriti yang kecil akan mengundang kemarahan Rakyat, melanggar prinsip demokrasi dan membawa kepada kerajaan yang tidak stabil yang akhirnya akan merugikan Rakyat dan negara.
Dengan itu, BN dan PAS membuat sidang media bersama untuk memaklumkan bahawa pendirian bersama yang dipersembahkan kepada Yang di-Pertuan Agong ialah untuk parlimen dibubar dan mandat dikembalikan kepada Rakyat agar satu kerajaan yang stabil dan dipilih Rakyat dapat dibentuk.
“25 Feb 2020: BN, PAS, PBRS tuntut bubar Parlimen”
https://www.bharian.com.my/berita/nasional/2020/02/659173/bn-pas-pbrs-tuntut-bubar-parlimen
(Namun pendirian beberapa individu yang sangat tegas untuk mempertahankan demokrasi dalam sidang media tersebut seakan-akan telah berubah selepas setahun merasa jadi Menteri)
Tetapi YDPA tidak perkenan dengan hasrat tersebut masa itu selepas bersidang dengan Majlis Raja-raja Melayu.
Akhirnya, kita terpaksa membentuk kerajaan sementara dengan PPBM masa itu yang merupakan musuh yang kita baru kalahkan dengan megahnya di Tanjung Piai tak sampai 3 bulan lalu.
Jadi, masa itu BN dan PAS kuat dan PPBM lemah. Buat apa kita nak sokong PPBM jadi PM jika tiada syarat yang diletakkan pada mereka?
Syarat yang diberi masa itu ialah parlimen mesti dibubarkan dalam tempoh setahun supaya mandat dipulangkan kepada rakyat dan BN hanya akan sokong kerajaan PN sehingga PRU15.
Pendirian ini tidak berubah dari awal-awal lagi sehingga sekarang.
“14 Mac 2020: Najib: Sokongan kepada PN ada hadnya”
https://www.malaysiakini.com/news/514646
Sebab itu, Presiden UMNO, Timbalan Presiden, Penasihat UMNO, Penasihat BN, Ketua Pemuda menolak sebarang jawatan dalam kerajaan PN.
Pada awalnya dan selaras dengan syarat yang diberi, PM8 telah berulang kali umum akan laksanakan PRU dalam masa terdekat termasuk semasa kempen PRN Sabah
“18 Sept 2020: Muhyiddin: PRU segera jika kita menang di Sabah”
https://www.malaysiakini.com/news/543113
Namun PM8 tidak kotakan janji serta syarat awal kita dan telah dua kali meminta darurat diisytiharkan – pada bulan Oktober 2020 dan Januari 2021 supaya PRU boleh ditangguhkan dengan alasan Covid.
BN steady dan pegang kepada janji serta pendirian kita walaupun pihak lain berkali-kali kencing.
Kita umum sokong kerajaan PN sehingga PRU15 sahaja, kita kotakan.
Kita tandatangan perjanjian untuk bermuafakat dengan PAS, kita masih tepati walaupun muafakat ini sedang tercabar.
BN tak pernah janji untuk bertanding bersama PPBM dalam PRU15.
BN tak pernah tandatangan untuk sertai PN.
BN tak pernah tikam belakang parti-parti lain dalam kerajaan PN.
Tidak kena-mengena dengan apa-apa kluster, rundingan dengan PKR atau tuduhan “gila kuasa” seperti dilemparkan tiap-tiap hari oleh propaganda sebelah sana.
Kesemua ini adalah janji, syarat dan pendirian dari awal-awal lagi.
Dan kita tak pernah bersetuju bahawa “Penyatuan Ummah” ada syarat bahawa kuasa besar perlu dipegang oleh parti terkecil.
NAJIB RAZAK
30 Mac 2021.

4.5

4

votes
Article Rating
Kongsikan artikel ini


SABARLAH SIKIT KJ….

Secara tiba-tiba, di sebalik hiruk-pikuk dalam UMNO berikutan ketetapan PAU Ahad lalu, Khairy Jamaluddin atau KJ menggesa agar pemilihan UMNO disegerakan sebelum PRU15 diadakan.
Melalui catatan di media sosialnya, Menteri Sains, Teknologi dan Inovasi itu menulis seperti berikut:-
“Hanya satu cara untuk menyelesaikan kemelut dalaman UMNO. Segerakan pemilihan parti. Jangan tangguhkan sehingga selepas pilihanraya umum.
“Sepatutnya pemilihan diadakan tahun ini. UMNO mesti menghadapi PRU dengan kepimpinan yang mempunyai mandat yang jelas dan yang boleh mendapat sokongan rakyat.
“Segerakan pemilihan parti. Do the right thing, Majlis Tertinggi. You know we cannot continue like this”.
Rasanya tiada siapa membantah mengenai keperluan untuk UMNO mengadakan pemilihan tersebut, lagi pun memang tahun 2021 adalah tahun pemilihan bagi UMNO setelah pemilihan sebelumnya adalah pada 2018 lalu.
Dalam pemilihan 2018 itu, KJ yang turut bertanding jawatan Presiden UMNO bersama Tengku Razaleigh Hamzah, telah ditewaskan oleh Ahmad Zahid Hamidi.
Zahid Hamidi mendapat 99 undi, KJ 61 undi dan Ku Li 30 undi.
Tetapi, harus diingat, PAU yang baru berakhir Ahad lalu adalah PAU bagi tahun 2020 yang dianjakkan tarikhnya berikutan pandemik Covid19.
Untuk itu, bagi PAU tahun 2021, oleh kerana sekarang sudah penghujung Mac, mustahil ia dapat disegerakan atau diawalkan sebagaimana diminta KJ itu.
Paling mungkin PAU tahun 2021 yang bersekali dengan pemilihan UMNO hanya akan diadakan menjelang hujung tahun ini.
Ia berikutan persidangan tahunan cawangan dan mesyuarat perwakilan bahagian perlu diadakan terlebih dahulu sebelum PAU 2021 hendak diadakan.
Dan sememangnya sebelum ini, Zahid Hamidi telah memberi jaminan pemilihan UMNO tidak akan ditangguhkan seperti sebelum-sebelum ini.
Katanya, walaupun tarikh pemilihan parti belum ditentukan, namun ia akan diadakan selewat-lewatnya hujung tahun ini.
“Perhimpunan agung parti wajib diadakan setiap tahun, namun Perhimpunan Agung UMNO 2020 yang sepatutnya diadakan tahun lalu terpaksa ditangguhkan ke tahun ini berikutan pandemik COVID-19.
“Tetapi saya sudah berjanji dan memberi jaminan pemilihan di peringkat cawangan, bahagian dan nasional akan tetap diadakan tahun ini,” katanya lagi.
Kalau UMNO tarik sokongan lebih cepat terhadap kerajaan PN dan ia berlaku dalam waktu terdekat ini, terpaksalah berdepan PRU15 dulu sebelum pemilihan UMNO, tetapi sekiranya UMNO mampu bertahan lama lagi dalam kerajaan ini, mungkinlah sempat pemilihan UMNO dahulu sebelum PRU diadakan.
Jadi, kepada KJ, tidak kira sama ada beliau mahu mencuba sekali lagi merebut jawatan Presiden UMNO atau tidak, sabar-sabarlah sikit ya…
(Shahbudindotcom 30/03/2021)

5

4

votes
Article Rating
Kongsikan artikel ini


BUAT APA MENTERI2 UMNO JUMPA PM, KALAU BERASA SERBA SALAH DENGAN KEPUTUSAN PAU, LEBIH BAIK MASUK SAJA BERSATU?

Petang semalam, menteri-menteri UMNO dilaporkan telah mengadakan pertemuan dengan Perdana Menteri, Muhyiddin Yassin susulan ketetapan muktamad Perhimpunan Agung UMNO atau PAU Ahad lalu memutuskan hubungan dengan Bersatu dan akan meninggalkan kerajaan menjelang 1 Ogos depan.
Tidak dipastikan apa butir sebenar perbincangan dalam pertemuan itu, tetapi ada maklumat mengatakan beberapa menteri menzahirkan perasaan serba salah mereka berkaitan ketetapan yang diputuskan PAU Ahad itu.
Terdapat juga di kalangan mereka yang dikatakan membangkitkan rasa kesal dan tidak faham mengapa Bersatu dijadikan sasaran kecaman dalam PAU kali ini, walhal kedua-dua parti saling bekerjasama dalam kerajaan.
Seorang menteri yang bercakap dengan seseorang yang rapat dengan Muhyiddin pula mengatakan, beliau benar-benar tersepit dengan ketetapan PAU yang memutuskan hubungan dengan Bersatu dan akan keluar daripada kerajaan.
Kata menteri berkenaan, mereka dinamakan sebagai menteri oleh UMNO untuk duduk dalam kerajaan PN, tetapi dalam PAU semalam mereka seolah-olah dijadikan sasaran kecaman dan dilihat pro Bersatu semata-mata kerana memegang jawatan menteri.
“Kami tidak mampu berbuat apa-apa selain menerima seadanya apa yang diputuskan itu,” tambah menteri berkenaan lagi.
Menteri tersebut juga menyatakan beliau lebih suka kiranya UMNO tidak membuat apa-apa ketetapan dalam hubungannya dengan Bersatu dan kerajaan PN kerana sekarang adalah masa yang sukar buat rakyat berikutan pandemik Covid19, selain tempoh matang Parlimen ialah tahun 2023.
“Kita tidak faham mengapa ketetapan tersebut diambil dan adakah jika PRU15 dipaksakan dalam waktu yang terdekat ini, UMNO benar-benar boleh menang?” soal menteri itu lagi.
Sebenarnya, dalam hal ini, ketetapan PAU Ahad lalu adalah keputusan muktamad parti, sesuai dengan kedudukan PAU sebagai badan pembuat keputusan tertinggi bagi UMNO.
Mahu tidak mahu, keputusan itu mesti diterima selagi seseorang itu masih mahu kekal berada dalam UMNO.
Dengan yang demikian, sementara ada menteri UMNO berada dalam kepimpinan tertinggi parti, manakala sebahagian lagi tidak berada dalam hireaki, kedua-duanya perlu akur dengan apa jua ketetapan parti.
Tidak harus wujud rasa bersalah, serba salah, keliru atau tidak faham dengan ketetapan PAU itu di kalangan mereka jika mereka seorang yang setia kepada parti.
Apatah lagi meluahkan perasaan kepada Muhyiddin yang bukan pemimpin UMNO, malah sedang mengetuai Bersatu yang ingin dikalahkan oleh UMNO dalam PRU15 akan datang, jelas bukan suatu tindakan yang betul.
Juga tidak patut ada mana-mana menteri UMNO meluahkan perasaan yang sama kepada sesiapa yang lain daripada Bersatu.
Ini kerana, melalui ketetapan PAU semalam, walaupun tempoh untuk meninggalkan kerajaan adalah 1 Ogos, tetapi Bersatu kini dikira sebagai musuh rasmi bagi UMNO.
Mungkin tidak salah bagi UMNO bersama dalam kerajaan yang diketuai Bersatu, namun memuahkan isi hati dan tidak puas hati berkaitan keputusan parti kepada parti lain yang sudah dimuktanadkan sebagai musuh adalah adab yang tidak boleh diterima.
Menteri-menteri UMNO harus menerima sepenuhnya ketetapan PAU itu dan tidak wajar sama sekali untuk mereka mengadakan pertemuan dengan Muhyiddin berkaitan dengannya, meski beliau adalah Perdana Menteri sekali pun.
Kalau Muhyiddin mahu maklumat lebih detail berkaitan keputusan PAU, itu pun kalau beliau seorang yang malas membaca dan menonton pelbagai video di media sosial, beliau lebih wajar memanggil kepimpinan rasmi UMNO untuk bertemu dengannya.
Menteri-menteri UMNO bukan wakil rasmi parti yang boleh memberi penjelasan tentang hal-hal parti kepada Perdana Menteri.
Kecuali, pertemuan dengan Muhyiddin itu nampak perlu jika hanya untuk menunjukkan rasa tidak setuju terhadap Presiden UMNO dan membantah ketetapan PAU di depan Muhyiddin yang dirasakan sebagai pemberi nikmat rezeki kerana melantik mereka sebagai menteri.
Jika begitu, lebih bermoral mereka keluar UMNO dan masuk saja Bersatu.
(Shahbudindotcom 30/03/2021)

4.9

7

votes
Article Rating
Kongsikan artikel ini


PKP ATAU LARANGAN RENTAS NEGERI, SEMUANYA RAKYAT SUDAH TIDAK PEDULI, TAPI…..

Semalam diumumkan PKPB dan PKPP di seluruh negara bersambung lagi sehingga 14 April depan.
Sekaligus dengan itu, larangan rentas negeri terus dikuatkuasakan lagi.
Tetapi, jika kita perhati, inilah pengumuman PKP oleh Ismail Sabri Yaakob yang paling tidak dipedulikan sekali.
Selepas pengumuman semalam, hampir tiada yang bercakap mengenainya di warung kopi atau menulis untuk mengeluh serta merungut di media sosial.
Tiada yang peduli lagi.
Rakyat sebenarnya sudah tidak peduli, baik PKP, PKPB, PKPP atau apa jadah ungkapan sekali pun yang digunakan, semuanya bagi mereka sama saja.
Berbanding cerita PAU dua hari sebelumnya, ia lebih banyak diperbual, diperkata dan ditulis oleh rakyat jelata.
Rakyat lebih peduli cerita PAU berbanding cerita PKP dan Covid19.
Kenapa rakyat makin tidak peduli?
Rakyat sebenarnya makin benci, lalu lebih baik mereka ambil sikap tidak peduli.
Mereka benci kerana di sebalik PKP, PKPB, PKPP dan entah-entah apa lagi, makin banyak perkara lain seperti tiada larangan apa-apa buat golongan terpilih.
Menteri-menteri masih bebas ke sana sini tanpa pelitup muka dan tanpa menjaga penjarakan diri.
Ada yang pergi majlis kahwin di negeri lain, menikahkan selebriti macam sudah jadi menteri nikah kahwin dalam cerita Musang Berjanggut, menghadiri program dan macam-macam lagi dengan bebas saja sesuka hati.
Di waktu yang sama, rakyat ditakutkan dengan denda langgar SOP sehingga RM10 ribu tingginya.
Orang lain balik daripada luar negara kena kuarantin di tempat yang disediakan kerajaan, tetapi timbalan menteri balik bercuti 55 hari hanya perlu kuarantin di rumah sendiri.
Menteri dan orang kayangan di waktu PKP ini seolah-olah tiada larangan, malah ada keistimewaan, walhal rakyat nak merentas negeri menjenguk ibu bapa di kampung sebeum ketibaan Ramadan yang dijangka pada 13 April pun tiada kesempatan.
Ketidakadilan ini menjadikan rakyat tambah benci, benci dan kekal benci.
Selepas 14 April nanti, kalau merentas negeri masih tidak dibenarkan pun rakyat tetap tidak peduli.
Bahkan, kalau tidak dibenarkan merentas negeri untuk menyambut Hari Raya kali ini juga rakyat tidak peduli.
Benar, memang rakyat sudah tidak peduli.
Benar, memang rakyat jadi semakin benci.
Tapi, siap kau bila tiba masa mengundi nanti!!
(Shahbudindotcon 31/03/2021)

4.6

10

votes
Article Rating
Kongsikan artikel ini


NASIHATI MENTERI2 UMNO JANGAN LETAK JAWATAN, MUHYIDDIN SAH PENAKUT!!

Perdana Menteri, Muhyiddin Yassin akhirnya mengesahkan menteri-menteri UMNO telah datang menemuinya pada Isnin lalu susulan ketetapan PAU2020 yang memuktamadkan putus hubungan dengan Bersatu, seterusnya memberi mandat kepada Presiden dan MT UMNO menetapkan tarikh yang sesuai untuk meninggalkan kerajaan.
Kata Muhyiddin, menteri-menteri UMNO datang untuk meminta nasihatnya berkenaan kedudukan mereka dalam kabinet.
Lanjutan itu, tegas Perdana Menteri, “Saya telah menasihati mereka supaya terus kekal berada di dalam kabinet. Ini mengambil kira kepentingan rakyat dan negara.
“Justeru, saya tidak mahu perletakan jawatan mereka dari kabinet menjejaskan segala perancangan Kerajaan untuk mengatasi masalah COVID-19 dan memulihkan ekonomi negara.
“Alhamdulillah, atas nasihat yang saya berikan, kesepakatan telah dicapai bahawa semua menteri UMNO akan terus kekal berada dalam kabinet”.
Di atas adalah sebahagian petikan kenyataan media yang dikeluarkan Muhyiddin berhubung perjumpaannya dengan menteri-menteri UMNO itu.
Apa yang paling mudah difahami daripada kenyataan media tersebut?
Jelas dan terbukti bahawa daripada kenyataan media itu Muhyiddin yang sebenarnya telah menasihati menteri-menteri UMNO agar tidak meletakkan jawatan.
Meskipun ketetapan PAU adalah putus hubungan dengan Bersatu dan menteri-menteri UMNO akan meninggalkan kerajaan setelah ditetapkan oleh MT atau menjelang 1 Ogos iaitu sebaik tempoh darurat berakhir, tidak mustahil ada di kalangan menteri-menteri UMNO yang menyatakan kesediaan meletakkan jawatan mereka lebih awal lagi, sesuai dengan tujuan kedatangan mereka berjumpa itu adalah untuk meminta nasihat berkenaan kedudukan mereka dalam kerajaan.
Tetapi, oleh kerana Muhyiddin takut kerajaannya jatuh dan kedudukannya sebagai Perdana Menteri berakhir, maka beliau telah menasihati mereka agar tidak berbuat demikian.
Tidak mustahil juga, dalam menasihati itu Muhyiddin turut merayu mereka agar jangan letak jawatan.
Kalau bukan kerana takut kedudukannya berakhir, untuk apa Muhyiddin menasihati atau mungkin merayu mereka agar jangan letak jawatan?
Bukankah beliau boleh berpendirian, “Terserahlah kepada anda semua sama ada nak letak jawatan atau tidak kerana UMNO sudah membuat ketetapan sedemikian”.
Lebih gentleman lagi, oleh kerana MT UMNO akhirnya pasti akan membuat keputusan meninggalkan kerajaan pada masa yang sesuai atau menjelang 1 Ogos depan, Muhyiddin sebagai Perdana Menteri yang tidak boleh dilihat lekeh, seharusnya berkata, “Eloklah anda semua undur diri sekarang sebelum saya ambil tindakan memecat dan menggantikan dengan orang lain”.
Namun, kenapa Muhyiddin tidak berani berbuat demikian?
Tidakkah dengan orang yang sudah membuat ketetapan untuk putus hubungan, seseorang itu seharusnya berani “menghalau” mereka tanpa gentar atau berlengah lagi?
Apa barang jadi Perdana Menteri tapi masih tiada keberanian seperti pahlawan?
(Shahbudindotcom 31/03/2021)

4.5

6

votes
Article Rating
Kongsikan artikel ini


UMNO HARUS BERHENTI MENGHARAP CINTA PAS, TERIMALAH HAKIKAT ISTANA PASIR MN SUDAH PUN MUSNAH

Hanya tiga hari selepas berakhirnya PAU2020 di mana UMNO akhirnya memuktamadkan putus hubungan dengan Bersatu, sambil dalam waktu yang sama terdapat lontaran kata dua agar Pas membuat pilihan – mahu bersama MN atau PN – segala-galanya kini sudah terang-benderang sebagai pengetahuan tanpa diperlukan apa-apa suluhan lagi.
Dalam kenyataan media bersama yang dikeluarkan hari ini oleh Setiausaha Agung Bersatu, Hamzah Zainuddin dan Setiausaha Agung Pas,Takiyuddin Hasan, kedua-dua parti mengambil ketetapan untuk terus mengukuhkan kerjasama melalui PN.
Ketetapan itu diambil selepas pertemuan antara kepimpinan tertinggi Bersatu dan Pas yang diketuai Muhyiddin Yassin dan Hadi Awang semalam, 30 Mac 2021.
Berikutan adalah persetujuan bersama yang dicapai dalam pertemuan tersebut:-
1. Bersatu dan Pas akan terus mengukuhkan kerjasama dalam Perikatan Nasional bagi menghadapi PRU15;
2. Bersatu dan Pas, selaku antara Parti Pengasas Utama Perikatan Nasional, akan menubuhkan suatu Jawatankuasa Permesyuaratan di peringkat Pusat bagi merangka strategi dan hala tuju Parti khusus bagi menghadapi PRU15, termasuk rundingan pengagihan kerusi;
Segala keputusan yang dicapai akan dibawa ke Mesyuarat Majlis Tertinggi Perikatan Nasional untuk dimuktamadkan secara kolektif di kalangan semua parti-parti komponen;
3. Bersatu dan Pas bertegas menolak sebarang bentuk ‘penjajaran baharu’ untuk menubuhkan kerajaan pasca PRU15, terutama yang melibatkan PH dan sekutunya;
4. Bersatu dan Pas sentiasa komited untuk memperkukuhkan penyatuan ummah dan perpaduan seluruh masyarakat majmuk, bersedia bekerjasama dengan mana-mana pihak yang menyokong konsep tersebut, sekaligus menolak sebarang usaha untuk merungkaikan perpaduan yang telah sedia terjalin dan sebarang percubaan menggugat kerajaan Perikatan Nasional yang dibina secara bersama.
Kenyataan media bersama Hamzah dan Takiyuddin ini secara jelas, terang dan tanpa keraguan lagi adalah jawapan kepada segala kata dua dan seruan beberapa pihak dalam UMNO agar Pas menyatakan pendirian dan berani membuat pilihan.
Pas kini bukan saja menunjukkan komitmennya untuk bersama Bersatu dan PN bagi menghadapi PRU15 akan, malah di ketika UMNO telah memuktamadkan putus hubungan dengan Bersatu, Pas sebaliknya mengambil pendirian mengukuhkan lagi hubungannya dengan Bersatu.
Tidak cukup dengan itu, Pas bersama Bersatu juga menolak sebarang bentuk penjajaran baru pasca PRU15, dan ini sekali lagi menunjukkan parti itu enggan bersama dengan Zahid Hamidi yang ketika berucap merasmikan PAU2020 telah menyatakan kesediaan UMNO untuk berunding dengan mana-mana parti selepas keputusan PRU diumumkan kelak.
Dalam erti kata lain, sementara tujuan UMNO memutuskan hubungan dengan Bersatu adalah bagi memastikannya kembali dominan dan kemudian terbuka untuk berunding bagi membentuk kerajaan, Pas sebaliknya ingin membantu memastikan Bersatu kekal dominan melalui kerajaan PN.
Kesimpulannya, dengan komitmen Pas bersama Bersatu dan PN ini, Muafakat Nasional hanya sekadar istana pasir yang sudah pun boleh dianggap telah musnah dengan sendirinya sekarang ini.
Bagi Pas, tiada lagi MN dan tiada lagi UMNO sebagai rakan kongsinya, yang ada hanyalah Bersatu dan PN saja di hati mereka.
Untuk itu, tiada guna lagi dan hanya membuang masa saja jika UMNO masih mahu berharap dan terus mendambakan sisa cinta daripada Pas.
UMNO harus mula mengorak langkah sendiri bagi menghadapi PRU15 akan datang, sesuai dengan ketetapannya kekal menggunakan logo BN.
Bagaimana UMNO dan BN mahu memenangi PRU15 akan datang harus mula difikirkan mulai sekarang, tak kira sama ada mahu kekal bersendirian atau mewujudkan persefahaman dengan parti lain.
Tidak harus UMNO menoleh ke belakang kepada Pas lagi kerana segalanya sudah terang lagi bersuluh, Bersatu lebih menarik hati untuk didampingi oleh parti Islam tersebut berbanding UMNO yang belum ketahuan lagi nasibnya dalam PRU nanti.
Setidak-tidaknya, walaupun nasib bersama Bersatu turut tidak menentu, nikmat kemewahan dan laba dunia sudah pun dirasai bersama parti itu.
Tidak mustahil, Hadi Awang dan lain-lain pimpinannya selepas ini tidak akan memijakkan lagi kaki mereka ke Kompleks PWTC, bangunan milik UMNO yang selalu dikunjungi sejak dua tahun kebelakangan sebelum ini, dengan terakhir ketika PAU Ahad lalu.
Apa pun, begitulah liku-liku Pas, kahwin cerai kahwin cerai sudah jadi amalan biasa baginya.
(Shahbudindotcom 31/03/2021)

4.5

6

votes
Article Rating
Kongsikan artikel ini


NEGARA KINI DALAM BAHAYA, RAKYAT MESTI BANGUN BERSUARA

Satu undang-undang yang membenarkan Perdana Menteri, Ketua Menteri dan Menteri Besar meluluskan perbelanjaan tambahan atau menggunakan Kumpulan Wang Disatukan tanpa melalui legislatif sepanjang penguatkuasaan darurat, telah diluluskan.
Ini bermakna, Perbendaharaan Malaysia, Menteri Besar dan Ketua Menteri boleh menambah perbelanjaan atau menggunakan Kumpulan Wang Disatukan masing-masing tanpa kelulusan wakil rakyat atau melalui Parlimen.
Perkara ini digariskan dalam ordinan yang dikeluarkan semalam.
Ia memperkenalkan dua seksyen baru, iaitu Seksyen 10a dan 10b dalam Ordinan Darurat (Kuasa-kuasa Perlu) 2021.
Ordinan baru ini juga menggantung Perenggan 4(b) Akta Pendanaan Kerajaan 1983 dan Perenggan 2(2)(b) Akta Bil Perbendaharaan (Tempatan) 1946, yang berkaitan kuasa Dewan Rakyat berhubung soal kewangan.
Parlimen dan semua sidang DUN telah digantung sejak 11 Januari lalu menerusi proklamasi darurat.
Sepanjang tempoh itu, cabang eksekutif boleh meluluskan undang-undang baru dengan perkenan Yang di-Pertuan Agong tanpa melalui legislatif atau Parlimen.
Dalam reaksi berkenaan perkara tersebut, Ketua Pembangkang, Anwar Ibrahim berkata, tidak ada alasan untuk meluluskan peraturan darurat baru yang membolehkan kerajaan persekutuan dan negeri meluluskan perbelanjaan tambahan tanpa pemeriksaan parlimen.
“Saya merasakan ia cukup tidak beretika dan tidak bertanggungjawab.
“Reputasi negara sangat memprihatinkan saat ini dan undang-undang baru ini pasti akan terus menghakis keyakinan rakyat.
“Saya sekali lagi menggesa agar Parlimen mesti dibuka dan Ahli-Ahli Parlimen wajar dibenarkan menjalankan tanggungjawab mereka bagi mengelak demokrasi negara ini terus diinjak,” katanya dalam satu kenyataan.
Seterusnya, tegas Anwar lagi, tidak ada sebarang sebab yang munasabah untuk pemerintah ini bertindak sebegini.
“Belanjawan 2021 telah diluluskan kurang dari empat bulan dulu yang telah memperuntukkan dana yang cukup bagi menghadapi Covid-19.
“Sebarang dana tambahan seharusnya diluluskan oleh Parlimen dan saya menentang langkah terbaru kerajaan ini,” tegas Anwar lagi.
Yang nyata, tindakan kerajaan memperkenalkan undang-undang yang membolehkannya berbelanja sesuka hati tanpa ketika darurat dan tanpa kelulusan Parlimen, semakin menyerlahkan tujuan darurat diperkenalkan.
Hujah dan alasan konon darurat diperlukan untuk kerajaan memerangi Covid19 dengan lebih berkesan kian terserlah autanya.
Selain sebelum ini ramai mentafsirnya berikutan Muhyiddin Yassin dalam keadaan darurat kerana semakin hilang sokongan Ahli-Ahli Parlimen, kini ia bertambah buruk dengan kerajaan boleh pula berbelanja menggunakan wang kerajaan sesuka hati.
Berbelanja wang sendiri sesuka hati pun sudah dikira merbahaya, apatah lagi jika wang tersebut adalah milik negara atau bukan kita yang punya.
Lebih daripada itu, Menteri Kewangan, Tengku Zafrul Tengku Abdul Aziz pula hanyalah seorang Senator atau Ahli Dewan Negara dan bukan Ahli Parlimen yang dipilih melalui undi rakyat.
Dengan itu, apa jadi akhirnya kepada wang negara ini dan apa guna Parlimen dalam sistem demokrasi yang menjadi amalan negara?
Sebagai rakyat yang membayar cukai, kita seharusnya berasa bimbang dan cemas dengan tingkah laku kerajaan PN yang tiada keabsahan ini, kemudian diikuti dengan kecenderungan mahu berbelanja wang negara dengan sesuka hati.
Ayuh kita rakyat semua bangun bersuara dan tanamkan tekad dalam hati untuk tidak membiarkan kerajaan PN ini berkuasa lebih lama lagi.
Jika tidak, kita dan anak-anak cucu kita pasti sengsara dibuatnya.
(Shahbudindotcom 01/04/2021)

5

4

votes
Article Rating
Kongsikan artikel ini


BELUM TERLEWAT UNTUK ZAHID HAMIDI BERTINDAK, LAGI LAMBAT UMNO KELUAR KERAJAAN, LAGI BANYAK MASALAH TIMBUL

Kenapa perbalahan dalam UMNO masih berterusan lagi seperti sekarang ini?
Kalau ikut logik, oleh kerana ketetapan putus hubungan dengan Bersatu dan kemudian UMNO akan bertanding sendirian atas tiket BN dalam PRU15 adalah kehendak akar umbi parti itu sendiri, tidak sepatutnya wujud sebarang masalah lagi apabila ketetapan itu sudah dimuktamadkan.
Keputusan tersebut seharusnya disokong penuh oleh semua pihak dalam UMNO, tidak kira oleh kluster mahkamah, kluster menteri atau kluster lain selain itu.
Lagi pun, bukankah hanya dengan bertanding atas tiket BN dan tidak terikat dengan PH atau PN saja yang membolehkan UMNO kembali dominan dan dapat semula jawatan Perdana Menteri?
Meskipun mungkin banyak sebab mengapa kekalutan sekarang berlaku dan lain orang lain hujahnya, tetapi tidak dapat tidak, harus diakui sebab utamanya ialah kerana UMNO lambat membuat keputusan memutuskan hubungannya dengan Bersatu.
Dengan keputusan putus hubungan sudah dimuktamadkan, tetapi terus kekal berada dalam kerajaan PN dan hanya akan meninggalkan kerajaan apabila Parlimen dibubarkan atau menjelang 1 Ogos apabila tempoh darurat berakhir dan PRU dianggap sudah boleh diadakan, ia dengan sendirinya memberi ruang sangat terbuka kepada banyak ‘virus jahat’ dan ‘hantu raya’ mengambil kesempatan.
Kiranya ketetapan putus hubungan yang dimuktamadkan melalui PAU Ahad lalu disekalikan dengan tindakan segera menarik diri daripada kerajaan PN, pasti apa yang terjadi sekarang tidak berlaku.
Ini kerana sudah tiada sebarang ruang untuk apa-apa ‘virus jahat’ dan ‘hantu raya’ untuk mengambil kesempatan lagi.
Meskipun majoriti UMNO bahagian-bahagian telah meluluskan usul putus hubungan dan kemudian ia dimuktamadkan dalam PAU, harus disedari ketetapan itu bukan perkara yang disenangi oleh Bersatu.
Bersatu sedar, tanpa kerjasama dan kesediaan berkongsi kerusi daripada UMNO, ia akan menghadapi kesukaran untuk mengekalkan kuasanya kerana akar umbinya berbeza langit dan bumi dengan UMNO.
Sukar Bersatu mengekalkan kuasa, bermakna sukar jugalah untuk Muhyiddin mempertahankan jawatan Perdana Menterinya.
Lantaran itu, berbekalkan kuasa Perdana Menteri yang sedang dipegangnya, Bersatu memang cuba berusaha sedaya upaya memaksa UMNO bekerjasama dengannya, sekaligus ini bererti memberi laluan lagi kepada Muhyiddin untuk terus kekal sebagai Perdana Menteri.
Begitu pun, ketakutan paling besar bagi pemimpin UMNO yang waras jika Muhyiddin terus berkuasa ialah kemungkinan UMNO akan dimatikan dan Bersatu dijadikan penggantinya.
Melalui kuasa yang dimilikinya, Muhyiddin memperlihatkan ia telah berjaya menarik dan mempengaruhi beberapa sosok dalam UMNO untuk lebih memihak kepada Bersatu berbanding parti yang mereka sendiri menjadi ahlinya.
Menggunakan pelbagai slogan seperti perpaduan Melayu, demi kepentingan rakyat, untuk mengelakkan DAP berkuasa dan pelbagai lainnya, semuanya tidak lain adalah kata-kata manis yang bertujuan untuk mengekalkan lagi kuasa Muhyiddin semata-mata.
Ditambah lagi sejak UMNO hilang kuasa pada 2018 lalu dan kemudian diberikan jawatan dalam kerajaan atau GLC, terbukti ramai pemimpin UMNO jadi nanar dan tidak sedar diri sehingga sanggup melihat parti dibuli dan dikuasai oleh pihak lain.
Mahu menyalahkan kluster menteri seratus-peratus pun atas masalah yang berlaku dalam UMNO sekarang ternampak agak keterlaluan kerana sejak zaman berzaman lagi, harga sebuah perjuangan memang selalu kecundang dengan nilai kedudukan, habuan, jawatan dan keseronokan memiliki banyak wang.
Oleh itu, apalah nak dihairankan jika sekarang Presiden parti lain yang menjadi Perdana Menteri lebih dihormati dan didengar kata-katanya berbanding Presiden UMNO sendiri.
Dulu ketika Presiden UMNO adalah Perdana Menteri, kluster menteri bukan setakat mencium tangan, memberi tabik, sentiasa menyokong dan mengiyakan segala kata-katanya, malah puji-pujian juga tidak lekang daripada bibir mereka.
Apa pun, berdasarkan kemelut yang ada sekarang, lagi lama tempoh menarik sokongan dan keluar daripada kerajaan terngaga begitu saja, UMNO akan terus berbalah dan berantakan sesama sendiri.
Berbalas kenyataan dan serang menyerang akan terus berpanjangan, bahkan yang diberi gaji, jawatan dan kedudukan dalam kerajaan akan lebih menyerlahkan keberanian, meski yang diserang, dicemuh dan dibelasah itu adalah pemimpin dan parti mereka sendiri.
Belum terlambat sebenarnya untuk Presiden UMNO, Zahid Hamidi berbuat sesuatu dengan segera, terutama di ketika barisan MT dan akar umbi masih ramai yang memihak dan menyokong kepimpinannya..
Bersama ketetapan putus hubungan dengan Bersatu yang telah dimuktamadkan dan dipersetujujo akar umbi, Zahid Hamidi harus mengadakan mesyuarat MT UMNO dengan segera bagi menetapkan keputusan keluar daripada kerajaan dengan serta-merta.
Perkara itu kini tidak boleh dilambatkan lagi kerana lagi lambat keputusan dibuat, lagi banyak masalah yang menghimpitnya akan timbul nanti.
Apabila banyak masalah timbul, harapan menang PRU15 turut jadi kabur.
Bahkan, dengan menyegerakan tindakan keluar kerajaan juga, yang tidak setuju dengan keputusan itu, termasuk sesiapa daripada kluster menteri, boleh saja diambil tindakan atau mereka memilih meninggalkan UMNO dan menyertai Bersatu.
Akhirnya, siapa musuh dan siapa kawan lebih mudah untuk dikenalpasti dan dikawal.
(Shahbudinditcom 01/04/2021)

4.3

7

votes
Article Rating
Kongsikan artikel ini


JALAN SEMAKIN CERAH BUAT PH

Teka-teki politik sudah berakhir. Kini realiti jelas yang muncul. Umno berkerat rotan; berpatah arang dengan Bersatu.PAS pula behenti bermain di dua kolam.
PAS tinggalkan kerjasama dengan UMNO.Pasangan barunya lebih bergetah iaitu Bersatu yang menjanjikan PAS dapat masuk PRU15 dalam kedudukannya di pihak kerajaan, bukan lagi pembangkang seperti selama ini.
Perpaduan Ummah dengan Umno telah PAS lupa sekarang. Muafakat Nasional gugur dalam kandungan.Kepentingan politik pilihanraya lebih mengiyurkan lagi berselera dari slogan muluk-muluk seperti demi bangsa dan demi agama.
Semasa PRU 14 dulu juga ada tiga gabungan, iaitu BN, PH dan GS (Gabungan Sejahtera – PAS, dan parti-parti kecil yang wujud di musim pilihanraya).
Jika keadaan kekal seperti sekarang, maka kemungkinan besar dalam PRU15 ada tiga gabungan politik juga yang akan berentap tiga penjuru,iaitu BN, PN dan PH.
BN (Umno, MCA dan MIC), PN (Perikatan Nasional terdiri daripada Bersatu, PAS, Gerakan dan lain-lain) dan PH (Keadilan, DAP dan Amanah).
Parti-parti di luar BN, PN dan PH ialah Pejuang pimpinan Dr Mahathir Mohamad, Warisan, Muda, PSM (Parti Sosialis Malaysia) dan lain-lain.
Jika pertembungan tiga penjuru ini berlaku, yang mendapat faedah yang besar ialah Pakatan Harapan.
Mari kita analisa secara ringkas kekuatan dan kelemahan tiga gabungan ini: BN, PN dan PH
BN itu sebenarnya Umno. MCA dan MIC sekadar melukut di tepi gantang. “Masuk tak penuh. Keluar pun tak kurang.” Jadi kita analisa Umno sahaja.
Siapa tak tahu Umno yang terkait dengan skandal 1MDB ini punya wang yang banyak. Anggota Umno saja seramai 3.3 juta orang sekarang, sebesar Parti Komunis Indonesia pimpinan D.N.Aidit satu waktu dulu.
Umno ini mempunyai organisasi akar umbi yang luas dan tersusun serta bersatu. Yang berpecah ialah di peringkat pimpinannya. Ada Kluster Mahkamah yang imejnya pemimpinnya tercalar kerana sedang didakwa dengan berpuluh tuduhan rasuah, salah guna kuasa dan pelupusan wang haram.Pemimpin-pemimpin besar mereka itu dalam Kluster ini.
Ada pula kelompok yang dipanggil Kluster Menteri, yang lebih setia dan tunduk pada Perdana Menteri daripada Presiden Parti Umno sendiri.Umno telah isytiharkan dia akan bergerak solo dalam PRU15.
Mungkin parti Umno ini akan muncul sebagai hero atau mungkin juga kecundang Zero. Biarkalah “Si Luncai terjun dengan labu-labunya…”
Perikatan Nasional (PN) yang menggunakan Darurat untuk terus berkuasa, adalah satu perikatan yang tebal muka dan tak tahu malu. Dia tak kisah orang kata Kerajaan PN ini tak ada keabsahan, tak ada majoriti di Parlimen, Apa dia pedulu?
Proklamasi Darurat memberi PN lesen untuk berkuasa. Pergi jahanam apa itu demokrasi, “check and balance”; pergi jahanam apa itu pengasingan kuasa dan kebebasan parlimen, kedaulatan undang-undang ataupun keluhuran Perlembagaan.
Yang penting dia ada Ordinan Darurat dengan kuasa-kuasa perlu yang didikri satu persatu.
Kerajaan PN yang berperangai sedemikian akan menghadapi rakyat dalam PRU15 nanti. Menarik untuk melihat apa sikap dan pendirian para pengundi nanti terhadap Kerajaan PN yang berani buka pasar malam, berani buka panggung wayang, berani buka sekolah tetapi tidak berani buka Parlimen.
Tetapi siapa boleh menafikan PN mempunyai jentera kerajaan apabila dia mengadakan PRU15 nanti. Muhyiddin Yassin yang menjadi Pengarah Pilihanraya BN di bawah PM Najib Razak dalam PRU13 amat faham apa ertinya jentera kerajaan untuk membantu parti politik dalam pilihanraya.
Tetapi Perdana Menteri kelapan itu amat faham bahawa kerajaan PN mempunyai kepimpinan yang amat lemah. Selain daripada Muhyiddin siapa lagi para general PN yang berwibawa?
Muhyiddin dikelilingi oleh para pemimpin melompat daripada Umno dan Keadilan. 13 juara melompat dari Umno dan 15 juara melompat dari Keadilan.
Mereka ini digelar pengkhianat oleh orang-orang Umno dan Keadilan. Dalam hal episod lompat si katak lompat ini, nasib Umno dan Keadilan tak banyak berbeza.
Persoalannya, adakah rakyat akan sokong PN yang terdiri daripada Bersatu dan PAS yang berpasangan semata-mata untuk faedah menjaga kepentingan politik masing-masing untuk terus hidup dan berkuasa?
Adakah PN ini ada Prinsip Asas Bersama atau “common flatform” atau “common philosophy” atau “Ideology yang sama”?
Mungkin ada.Pemimpin Bersatu dan PAS akan menyatakan bahawa perjuangan mereka adalah bersandarkan kepada “perpaduan Melayu” atau “Malay Unity”.
Satu soalan boleh ditanya kepada Bersatu dan PAS, iaitu adakah mungkin slogan “perpaduan Melayu” itu memberi sebarang makna tanpa ada Umno bersama?
Kita telah lihat serba kekurangan dan kelemahan Umno dan PN seperti dijelaskan di atas. Jadi PH perlu atur baik-baik strateginya untuk menghadapi PRU15.
PH sekarang terdiri hanya tiga parti iaitu Keadilan, DAP dan Amanah. Cukup dengan tiga parti itu. Jangan tambah-tambah, dan jangan kurang-kurang.
Mahathir Mohamad dan Pejuang tidak dalam PH. Itu bagus dan tepat. Yang sudah-sudahlah. Tanpa Mahathir, PH mempunyai peluang yang lebih baik menghadapi PRU15 nanti.
Tetapi ada faktor yang penting yang akan menetukan sebelum dan selepas PRU15 nanti. Iaitu faktor kekuatan-kekuatan politik dari Malaysia Timur, Sarawak dan Sabah. Ini perlu diberi perhatian serius dan bijaksana oleh PH.
Siapa yang hendak jadi kerajaan dan hendak berkuasa di Putrajaya pada PRU15 nanti, maka mestilah mendapat sokongan dari Parti GPS Sarawak (Gabungan Parti-Parti Sarawak) dan juga parti Warisan dari Sabah.
Yang jelas gabungan Bersatu dan PAS dalam PN di peringkat pusat dan nasional besar kemungkinan sukar diterima oleh rakyat Sarawak dan Sabah.
Maka inilah masanya PH perlu menjelaskan kepada rakyat Malaysia yang akan turun mengundi dalam PRU 15 nanti.
Pertama PH jelas mempunyai falsafah perjuangan yang sama iaitu agenda Malaysia yang berbilang kaum dan berbilang agama yang boleh diterima di Semenanjung dan di Malaysia Timur.
Malaysia yang adil untuk semua, merapatkan jurang kaya miskin antara kaum, dan antara wilayah.PH yang akan mengemukakan manifesto pilihanraya yang lebih realisik, pragmatik, dan mudah dihadam oleh rakyat dengan keutamaan diberi kepada isu ekonomi untuk menjana pertumbuhan, gaji pekerja yang lebih adil dan peluang pekerjaan baru untuk generasi muda dan yang menganggur.
Di samping itu agenda reform terhadap usaha memperbaiki institusi-institusi penting negara tidak dilupai iaitu seperti kebebasan parlimen, kebebasan Kehakiman, SPR yang adil dan bersih, SPRM dan PDRM yang profesional serta berintegriti.
Dengan keyakinan bahawa PH mempunyai masa yang cerah dengan perkembangan politik yang berlaku kini, maka PH mesti kekal bersatu padu dan fokus dalam usaha menghadapi PRU15 yang semakin ketara dekat waktunya.
Segala “duri dalam daging” perlu dicabut. PH yang mempunyai kepimpinan yang kuat dan teruji; PH yang mempunyai pengalaman memerintah walaupun sekadar 20 bulan, yang dapat mengenal kelemahan dan kekuatannya semasa menjadi kerajaan dulu;
PH yang berbilang kaum dan berbilang agama; PH yang muncul dengan agenda reformasi dan bersikap sederhana serta bijaksana adalah resepi untuk kejayaan dalam PRU15 nanti.
Hassan Abdul Karim
Ahli Parlimen Pasir Gudang
1 April 2021 (Khamis).

5

6

votes
Article Rating
Kongsikan artikel ini


KALAU MEMBODEK MAHIADDIN PUN DAH TAK RETI, BAIKLAH SEMUA BERHENTI….

Sejak semalam, tersebar luas di media sosial sekeping gambar tentang Perdana Menteri, Mahiaddin Md Yasin yang dikesan tidak memakai pelitup mula ketika berada di sebuah hotel di Johor Bahru.
Gambar yang dipercayai dirakam pada 31 Mac itu menunjukkan ramai orang di sekelilingnya, tetapi semua mereka didapati memakai pelitup muka.
Hanya Mahiaddin seorang yang tidak memakai pelitup mukanya.
Dengan itu, beliau dianggap telah melanggar SOP Covid19 dan patut didenda sehingga RM10 ribu.
Walaupun Mahiaddin telah menerima dua dos suntikan vaksin, beliau sebenarnya masih perlu memakai pelitup muka.
Pihak berkuasa, antaranya melalui kenyataan yang pernah dikeluarkan oleh Khairy Jamaluddin, Menteri Penyelaras Imunisasi Kebangsaan dan Ketua Pengarah Kesihatan, Dr. Noor Hisham Abdullah, bertegas tentang keperluan memakai pelitup muka itu.
Kata KJ, semua individu yang sudah menerima suntikan vaksin tetap diperlukan mengamalkan semua kaedah pencegahan, termasuk memakai pelitup muka ketika berada di khalayak ramai.
Dr. Noor Hisham pula berkata, meskipun sudah disuntik vaksin, seseorang itu masih perlu mematuhi SOP Covid19.
Berdasarkan hakikat itu, ramai yang mahu Mahiaddin disiasat dan diseterusnya diambil tindakan kerana melanggar SOP itu.
Antara yang terawal menyoal adakah Mahiaddin akan disiasat dan diambil tindakan kerana melanggar SOP itu adalah bekas Perdana Menteri, Najib Razak.
Bahkan, Najib juga bertanya sama ada Mahiaddin telah mengimbas MySejahtera ketika tiba di hotel tersebut.
Turut menyoal sama ada Mahiaddin akan disiasat dan didenda atau dilepaskan begitu saja ialah Setiausaha Agung DAP, Lim Guan Eng.
Beliau turut membandingkan dengan kes seorang rakyat biasa di Perak yang baru-baru ini didenda RM10 ribu hanya kerana tidak memakai pelitup muka dengan betul.
“Adakah tindakan dan kompaun serupa akan dikenakan terhadap Mahiaddin juga kerana gagal memakai pelitup muka?,” tanya Guan Eng.
Selain Najib dan Guan Eng, ramai netizen juga membangkitkan perkara yang sama.
Mereka mempertikaikan jika amalan dua darjat berulang lagi berikutan kesalahan nyata yang dilakukan Mahiaddin itu.
Apatah kagi sebelum ini, Ismail Sabri Yaakob telah tampil memberi jaminan bahawa tiada sesiapa, baik VIP atau selebriti, terkecuali daripada tindakan jika didapati melanggar SOP.
Soalnya, mengapa sehingga sekarang tidak ada mana-mana pihak daripada kerajaan yang bersuara berkaitan pelanggaran SOP Mahiaddin itu?
Baik Ismail Sabri, KJ, Dr. Adham Baba atau Dr. Noor Hisham, mengapa semuanya diam membisu?
Kalau tiada tindakan atau siasatan dilakukan, kenapa tidak ada yang tampil bercakap membela dan mempertahankan Mahiaddin?
Bukankah Mahiaddin adalah Perdana Menteri yang dengan kedudukan itu beliau sebenarnya perlu dibela, dipertahan, disokong dan dibodek oleh para menteri dan Ketua Pengarah Kesihatan, tak kira apa kesalahan pun dilakukannya?
Takkan Mahiaddin mahu dibiarkan begitu saja dipersoalkan kelakuannya oleh Najib, Guan Eng dan juga netizen?
Jika bodek pun dah tak reti, baiklah semua menteri yang berkaitan Covid19 dan Ketua Pengarah Kesihatan, letak jawatan dan berhenti daripada jawatan masing-masing dengan segera?
(Shahbudindotcom 02/04/2021)

4.9

10

votes
Article Rating
Kongsikan artikel ini


TAJUDDIN TEMPELAK KJ, MASA UMNO JATUH DAN KALAH, KAMU DI MANA?

Umno akan “berterabur” jika mengikut saranan Khairy Jamaluddin supaya pemilihan parti diadakan sebelum PRU15, kata Ahli Majlis Kerja Tertinggi Umno, Tajuddin Abdul Rahman.
“Apa agendanya? Kita nak fokus kita punya tenaga, apa sahaja kita boleh, fokus untuk PRU15.
“Kalau minta pemilihan parti, berteraburlah. Kita perlu fikir untuk kemenangan parti, bukan fikir kepentingan diri,” kata Tajuddin yang juga pengarah pilihn raya parti.
“Kita perlu fikir untuk kemenangan parti. Bukan fikir kepentingan peribadi. Nak jawatan itu, jawatan ini. Ini nak pemilihan parti, tujuannya apa?” katanya dalam wawancara khas FMT.
Pada 30 Mac lalu, Khairy yang juga menteri sains, teknologi, dan inovasi, menggesa pucuk pimpinan Umno mengadakan pemilihan parti segera bagi menyelesaikan apa yang disifatkan sebagai kemelut dalaman.
Beliau berkata, Umno tidak boleh menangguhkan pemilihan parti selepas PRU15, sebaliknya perlu menghadapi pilihan raya dengan parti diterajui kepimpinan baharu yang diterima rakyat.
Dalam menolak cadangan Khairy itu, Tajuddin turut mempersoalkan kejujuran Ahli Parlimen Rembau itu dan pemimpin Umno yang sependapat dengannya, khususnya rekod mereka ketika Umno menempuhi pelbagai cabaran.
“Masa kita jatuh dan kalah, kamu dekat mana? Mana kamu? Masa kita kalah.
“Masa kita bangkit semula bersama PAS, dalam penyatuan Ummah dan Muafakat Nasional (MN), kamu di mana?
“Sekarang kamu lihat Umno sudah bagus, kamu kembali. Nak jadi jaguh. Keikhlasan kamu di mana?” katanya.
Tajuddin berkata sebelum ini beliau antara pemimpin yang bersusah payah untuk membuat pelbagai program bagi memperjuangkan kembali semangat Umno.
“Macam-macam program seperti Melayu Bangkit, Kebangkitan Ummah, Penyatuan Ummah dan (himpunan) Anti-Konvensyen Antarabangsa Mengenai Penghapusan Segala Bentuk Diskriminasi Kaum (ICERD).
“Mana muka dia orang? Tetapi kita ini tidaklah sampai kata kamu dulu tak buat apa, kamu perlu keluar. Tidak. Kita buat ini untuk parti, ahli, dan rakyat.
“Tetapi janganlah sudah kita menuju kejayaan begini, kamu datang dengan bermacam-macam cadangan dan pandangan yang merosakkan hala tuju, strategi, serta perancangan parti. Nak memandai-mandai pula,” katanya.
Perhimpunan Agung Umno Ahad lalu memutuskan untuk menamatkan kerjasama dengan PPBM dan menghadapi PRU15 bersendirian bersama Barisan Nasional.
Sumber –
https://www.freemalaysiatoday.com/category/bahasa/tempatan/2021/04/02/umno-berterabur-jika-ikut-cakap-khairy-kata-tajuddin/

4.8

5

votes
Article Rating
Kongsikan artikel ini


SAYA PRESIDEN, SAYA TAHU APA STRATEGI TERBAIK UNTUK MENANG PRU15, ZAHID HAMIDI TEMPELAK APIT LEMPANG UMNO

Perhimpunan Agung UMNO 2020 pada Sabtu dan Ahad lalu menjadi saksi kepada sebuah perjuangan tanpa gentar.
Pemimpin dan para ahli UMNO sebulat suara menolak kerjasama dengan Bersatu dan PN pada Pilihan Raya Umum ke-15 (PRU15).
Nah! Apa lagi mahu dipersoalkan wahai kluster apit lempang cencang galang, kluster broker, kluster oportunis? Cukup-cukup sudah.
Sebelum ini mereka tuduh saya Presiden UMNO memandai-mandai. Konon akar umbi mahu bersama Bersatu dan PN.
Kini mereka berhujah pula tanpa kerjasama Bersatu, mustahil UMNO boleh menang PRU15 dan menjadi kerajaan.
Hujah ini sedang gigih dicanangkan ketika ini. Namun ada banyak persoalan di sebalik hujah-hujah itu.
Persoalan pertama, bagaimana mereka begitu yakin UMNO akan tewas dan tidak mampu membentuk kerajaan tanpa Bersatu pada PRU15?
Kluster apit lempang cencang galang, kluster broker, kluster oportunis telah bertukar kepada ‘kluster pak nujum’ sekelip mata.
Begitu lemah jati diri selepas ‘lena diulit intan’. Seperti saya pernah katakan UMNO tahu apa yang UMNO perlu lakukan untuk menang PRU15.
InsyaAllah kita ada strategi terbaik. Cuma ia bukan lagi strategi jika terdedah kepada lawan politik.
Rakyat pun sudah belajar dari ‘dua siri pengalaman’ sejak PRU14 dan mengerti betapa fitnah yang telah menumbangkan UMNO.
Yang sebenarnya, tanpa UMNO mustahil Bersatu mampu menang PRU15 dan terus menjadi kerajaan. Bukan sebaliknya.
Persoalan kedua, wajarkah kita bekerjasama dalam sebuah kerajaan yang tidak menguntungkan rakyat dan negara?
Tidakkah kluster-kluster ini membaca segala rintihan dan keluh kesah yang dihadapi rakyat ketika ini?
Tidakkah mereka membaca laporan dalam dan luar negara mengenai ekonomi Malaysia yang terus merundum?
Maka tidakkah UMNO dikira berdosa jika melanggar amanah serta janji menjaga rakyat dan negara semata-mata mahu jadi sebahagian daripada kerajaan?
Persoalan ketiga, perlukah kita berada dalam sebuah kerjasama yang tidak jujur dan hipokrit, yang mahu ‘mendaulatkan’ individu tertentu?
Perlukah bekerjasama dengan musang berbulu ayam yang cuba menelan, menikam dan menguasai UMNO dalam diam?
Hukum akal mengajar manusia supaya bijak dan cermat berfikir. Mengapa UMNO mahu dibawa meredah kolam penuh buaya?
Persoalan keempat, siapakah yang akan mendapat keuntungan peribadi di sebalik kerjasama itu? Jangan malu jangan segan sila nyatakan.
Pemimpin dan ahli UMNO seterusnya sebulat suara memutuskan tiada kerjasama dengan DAP dan Anwar pada PRU15.
Presiden UMNO sendiri dengan tegas mengumumkan NO ANWAR, NO DAP di pentas perhimpunan.
Tidak ada perbincangan dengan mana-mana parti tersebut sama ada secara rasmi mahupun tidak rasmi.
Maka saya berkira tamatlah dakwa dakwi yang bukan-bukan oleh kluster broker tentang perkara ini. Ada masa boleh datang minta maaf.
UMNO juga mahu kekal jati diri sebagai parti tunjang orang Melayu bukanlah suatu keputusan yang melebih-lebih atau pentingkan diri.
Ini keputusan yang berpaksikan kepada kebenaran dan hakiki. Berlandaskan sejarah panjang perjuangan UMNO untuk bangsa agama.
Malah sejarah menyaksikan UMNO tidak pernah sekalipun sanggup bekerjasama dengan DAP. Walau kalah terus melawan.
Parti yang mereka puja-puja itu yang pernah bekerjasama mutlak dengan DAP untuk menumbangkan UMNO. Berpelukan dan bergandingan bahu.
Parti yang mereka agung-agungkan itu yang sanggup menarik sokongan beberapa pemimpin DAP yang terpalit dengan isu moral baru-baru ini demi mahu kekal berkuasa.
Justeru, tidak keterlaluan dikatakan tiada parti lain lebih Melayu berbanding Pertubuhan Kebangsaan Melayu Bersatu. UMNO ‘The real’ Melayu Bersatu.
Tetapi ini tidaklah bermakna UMNO rasis atau assobiyah. Buktinya boleh dilihat sepanjang lebih 60 tahun BN mentadbir negara. Lihatlah sekeliling. Jelas UMNO menjaga kepentingan semua.
Sehubungan itu, nasihat saya pulanglah ke pangkuan UMNO dalam erti kata yang sebenar. Persona itu mengasyikkan. Tetapi maruah dan jati diri tiada galang ganti.
AHMAD ZAHID HAMIDI
Presiden UMNO.

5

1

vote
Article Rating
Kongsikan artikel ini


SEMBUNYI NAMA SEBENAR MAHIADDIN – TERTIPUKAH KITA SELAMA INI?

Tidak pernah surut dengan deretan pertikaian yang bertali arus berkaitan dirinya sejak bergelar Perdana Menteri setahun yang lalu, Mahiaddin Md Yasin sekali lagi menyerlahkan dirinya kepada perlakuan yang cukup memalukan.
Kali ini, disebabkan menggunakan nama glamour Muhyiddin Yassin, perintah tahanan yang ditandatanganinya ketika memegang jawatan Menteri Dalam Negeri telah diputuskan tidak sah oleh Mahkamah Tinggi Shah Alam.
Berikutan keputusan tersebut, pesalah dari Sabah yang ditahan berkaitan pengedaran dadah telah dibebaskan.
Pesuruhjaya Kehakiman, Norsharidah Awang ketika membuat keputusan, membenarkan permohonan habeas corpus oleh Awang Sari Lasikan kerana penggunaan nama lain itu melanggar Akta Fungsi-fungsi Menteri dan Akta Dadah Berbahaya (Langkah-langkah Pencegahan Khas).
Peguam Zafran Zafri Mohd Zaini berkata, mahkamah membatalkan perintah tahanan terhadap Awang Sari dan mengarahkannya dibebaskan serta-merta.
Persoalan paling besar di sini, dengan memegang menteri puluhan tahun sebelum ini dan Perdana Menteri sejak lebih setahun lalu, sudah berapa banyak arahan, perjanjian, MOU atau lain-lain dokumen yang ditandatangani beliau atas nama Muhyiddin Yassin dan bukan Mahiaddin Md Yasin sebagaimana yang tertera dalam kad pengenalannya?
Jika penahanan seorang pesalah dadah boleh diputuskan tidak sah kerana menggunakan nama yang bukan tertera pada kad pengenalan, mungkinkah yang lain-lain turut tidak sah juga?
Apakah selepas ini lebih ramai akan tampil menuntut keadilan di mahkamah jika mereka ada terbabit dalam sebarang perkara yang melibatkan Mahiaddin, tetapi ditandatanganinya dengan menggunakan nama Muhyiddin?
Bagaimana pula dengan kemenangan beliau dalam PRU kerana sejak sekian lama ia juga menggunakan nama Muhyiddin, bukan Mahiaddin?
Bahkan dalam PRU14 pada tahun 2018 lalu, Mahiaddin sendiri ada meminta SPR tidak menggunakan nama sebenarnya dalam borang pencalonan untuknya bertanding, sebaliknya mahu diletakkan nama Muhyiddin.
“Nama yang saya minta dalam borang percalonan adalah Tan Sri Muhyiddin Yassin, itulah nama yang saya gunakan sejak dahulu lagi.
“Jadi saya hairan bagaimana dalam laman web SPR mengemukakan nama Mahiaddin bin Md Yassin.
“Saya telah minta agar ia diperbetulkan atau saya akan buat bantahan rasmi. Kerana kalau tidak nanti ada pihak yang keliru,” katanya dipetik dalam laporan sebuah portal bertarikh 29 April 2018.
Dalam hal ini, kenapa Mahiaddin tidak mahu menggunakan nama yang diberi oleh kedua ibu bapanya sendiri iaitu Mahiaddin, tetapi lebih seronok menggunakan nama lain yang kononnya kelihatan lebih glamour dan moden.
Apakah ini bermakna Muhyiddin malu dengan nama sebenarnya yang diberi oleh ibu bapanya itu?
Yang nyata, hanya dengan satu kes tahanan yang terbabit dengan pengedaran dadah telah dilepaskan akibat penggunaan nama glamour itu, Mahiaddin benar-benar telah memalukan seluruh rakyat dan negara dengan tindakannya itu.
Tidak pernah kita ada seorang pemimpin, apa lagi Perdana Menteri, yang tergamak menggunakan nama lain sejak sekian lama yang mana nama tersebut telah diterima umum sebagai namanya yang sebenar, walhal kita seolah-olah telah kena tipu selama ini.
Ada yang berkata sinis, kalau nama sendiri pun ditipu, bagaimana dengan kejujuran yang lain?
Apakah janji dan kata-katanya kepada rakyat, khusus ketika beliau memegang jawatan Perdana Menteri sejak setahun lalu, dijamin boleh diterima sebagai jujur dan bukan tipu juga?
(Shahbudindotcom 03/04/2021)

4.3

10

votes
Article Rating
Kongsikan artikel ini


GESAAN SEGERAKAN PEMILIHAN – UNTUK UMNO BENAR2 KEMBALI BERKUASA ATAU SUPAYA PARTI MUDAH DIGADAI KEPADA MAHIADDIN?

Berikutan gesaan Menteri Sains, Teknologi dan Inovasi, Khairy Jamaluddin agar pemilihan UMNO tahun ini disegerakan dan diadakan sebelum PRU15, ramai yang terikut ghairah menambah garam dan gula bagi memeriahkan lagi saranan tersebut.
Lebih-lebih lagi, KJ yang tewas dalam pemilihan 2018 lalu, turut mengocak hati dan perasaan mereka yang anti Presiden, Ahmad Zahid Hamidi dengan kata-kata – UMNO mesti menghadapi PRU dengan kepimpinan yang mempunyai mandat yang jelas dan boleh mendapat sokongan rakyat.
Terutama Annuar Musa yang dipecat daripada jawatan Setiausaha Agung UMNO dan Setiausaha Agung BN, beliau paling awal memberi respon dengan mengatakan pemilihan harus diadakan pada Jun tahun ini juga.
Ini kerana, kata Menteri Wilayah Persekutuan itu, Jun ini cukup tiga tahun tempohnya selepas pemilihan yang lalu diadakan pada Jun 2018.
Logik dan wajarkah gesaan menyegerakan pemilihan UMNO?
Kecuali jika ini memperlihatkan KJ tidak sabar untuk bertanding sekali lagi sebagai Presiden UMNO,sebetulnya agak pelik dengan gesaan tersebut, selain kerana beliau hanya melontarkannya sebaik saja kPAU2020 memuktamadkan putus hubungan dengan Bersatu dan ketetapan Ahli-Ahli Parlimen UMNO akan keluar daripada kerajaan PN menjelang 1 Ogos, alasannya bahawa parti memerlukan pemimpin yang mempunyai mandat yang jelas dan boleh mendapat sokongan rakyat juga ternampak tidak berfakta.
Bagaimana untuk mengatakan Zahid Hamidi yang menang jawatan Presiden UMNO dengan 99 undi bahagian-bahagian menewaskan KJ sendiri yang mendapat 61 undi dan Ku Li 30 undi, sebagai tidak mempunyai mandat yang jelas?
Dengan hakikat bahawa jika undi KJ dan Ku Li dicampurkan pun tidak mampu mengatasi undi Zahid Hamidi, tidakkah ini bermakna mandat Ahli Parlimen Bagan Datuk itu dalam menerajui UMNO tersangat jelas?
Di samping itu, dengan calon UMNO berjaya memenangi banyak PRK sebelum ini, bukankah ia menunjukkan kepimpinan UMNO sedia ada telah mendapat sokongan rakyat?
Isyarat bagaimana lagi yang KJ mahukan?
Berkenaan kenyataan Annuar, memang benar pemilihan UMNO yang lepas diadakan pada Jun 2018 dan sepatutnya Jun 2021 ini diadakan pemilihan yang berikutnya.
Tetapi, berikutan pandemik Covid19, PAU2020 telah tertangguh sehingga ia baru saja diadakan pada 27 dan 28 Mac 2021 yang lalu.
Dalam hal ini, bagaimana untuk mengadakan PAU2021 beserta pemilihan pucuk pimpinan pada Jun, sedangkan PAU2020 baru saja berakhir?
Sebagai bekas Setiausaha Agung UMNO, Annuar tentunya arif bahawa sebelum pemilihan di peringkat pusat, pemilihan di peringkat cawangan dan bahagian mesti diadakan terlebih dahulu.
Oleh kerana sekarang sudah bulan April dan tidak lama lagi umat Islam menyambut puasa dan kemudian Hari Raya Aidil Fitri, bagaimana untuk menyelesaikan pemilihan cawangan dan bahagian dalam tempoh tidak sampai dua bulan, serentak dengan puasa dan raya, bagi membolehkan pemilihan diadakan pada Jun?
Untuk itu, oleh kerana tempoh yang munasabah untuk cawangan mengadakan persidangan tahunan ialah dirasakan sekitar Jun dan Julai, seterusnya mesyuarat perwakilan bahagian pada September atau Oktober, maka tarikh yang logik untuk PAU2021 ialah sama ada November atau Disember tahun ini.
Walaupun UMNO ada peruntukan untuk menangguhkan pemilihan sehingga 18 bulan, namun oleh kerana Zahid Hamidi sendiri pernah berjanji tidak akan berbuat demikian, mahu tidak mahu, pemilihan hampir pasti akan diadakan sebelum berakhirnya tahun 2021 ini.
Cuma, bersabar dan bertenanglah sikit.
Sedemikian, jika PRU15 diadakan sebelum sekitar Ogos sebaik UMNO membuat ketetapan menarik sokongan dan keluar daripada kerajaan, ia hampir pasti akan dihadapi oleh barisan kepimpinan UMNO yang sedia ada.
Zahid Hamidi bukan saja akan mengetuai UMNO dan BN menghadapi PRU15, malah beliau jugalah nanti yang akan menandatangani watikah calon, termasuk kepada KJ dan Annuar.
Yang menjadi persoalan besar, mengapa KJ dan Annuar begitu ghairah mahu pemilihan UMNO disegerakan dan mesti diadakan pada Jun?
Adakah ia untuk memastikan UMNO ada barisan kepimpinan baru bagi menghadapi PRU15 yang kononnya lebih diterima rakyat dan barisan kepimpinan baru yang dimaksudkan itu ialah mereka daripada kalangan kluster menteri semuanya?
Jika kluster menteri yang akan menerajui UMNO, apakah UMNO akan kekal dengan keputusan putus hubungan sedia ada dengan Bersatu sebagaimana itulah kehendak akar umbi yang diluluskan melalui usul bahagian-bahagian sebelum ini?
Atau akhirnya dengan kepimpinan baru, masa depan UMNO lebih mudah digadai kepada Bersatu dan Mahiaddin Md Yasin bagi membolehkannya kekal lagi sebagai Perdana Menteri?
Selepas itu, apa agaknya nasib UMNO?
(Shahbudindotcom 04/04/2021)

4.2

5

votes
Article Rating
Kongsikan artikel ini


PESAN ANWAR SEMPENA 22 TAHUN KEADILAN

Tanggal 4 April kita kembali mengingati sejarah wadah tercinta KEADILAN yang kini menjangkau usia 22 tahun.
Buat para pendukung gerakan reformasi, zaman derita dan kezaliman di masa lalu mesti terus menguatkan semangat dan tekad kita dalam memungkinkan perubahan.
Derita rakyat miskin dan yang melarat pelbagai kaum harus didepani dan disikapi dengan baik dan mesti berterusan.
Gerak kerja mesti dimantapkan, semangat mesti kuat, kesatuan mesti terus dipupuk dan jangan tergelincir dari idealisme perjuangan.
Kendatipun begitu, setiap perjuangan yang akan menang pasti menghadirkan kita dengan pendekar-pendekar jadian dan jagoan kesiangan.
Justeru, tekad murni kita dalam memungkinkan sebuah tatanan yang demokratik dan bertanggungjawab mesti terus menyala dan disemarakkan.
Semoga Allah SWT memberi kekuatan kepada kita untuk terus kekal di landasan ini dan terus menjadi jurubicara rakyat pelbagai kaum.
Bangkit dari fitnah nan kelam
Mengusir lelah segala duka
22 tahun menyalakan iltizam
Tegakkan Keadilan di bumi merdeka
Lama dicari teman berjuang
Tidak sekali mengubah haluan
Bukan kerana sanjungan dan wang
Tulus jiwa semangat pahlawan
ANWAR IBRAHIM
Presiden PKR (Keadilan)
4 April 2021.

5

5

votes
Article Rating
Kongsikan artikel ini


GUAN ENG BIDAS MAHATHIR

DAP menolak pencirian oleh mantan Perdana Menteri Tun Dr Mahathir Mohammad bahawa DAP adalah ekstremis sebagai salah, tidak berasas dan tersasar.
Mahathir salah kerana sejarah dan fakta telah membuktikan bahawa DAP ialah sebuah parti pelbagai kaum yang berusaha untuk mewakili semua rakyat Malaysia tanpa mengira kaum dan agama.
Berbeza dengan Perdana Menteri Tan Sri Muhyiddin Yassin yang menganggap dirinya sebagai Melayu dahulu, DAP menganggap diri kami sebagai rakyat Malaysia dahulu.
Dakwaan Mahathir bahawa DAP adalah ekstremis adalah tidak berasas ketika DAP berkhidmat dan membantu rakyat semua kaum dan agama, sama ada semasa menjadi kerajaan mahupun pembangkang.
DAP tidak pernah mendiskriminasi ataupun mengambil pendirian yang memudaratkan hak serta kepentingan rakyat Malaysia sama ada Melayu mahupun bukan Melayu, Muslim mahupun bukan Muslim.
Malah, pemimpin-pemimpin DAP sanggup dan telah pernah dipenjarakan demi mempertahan hak orang Melayu dan orang bukan Melayu.
Mahathir tersasar apabila beliau gagal melihat DAP sebagai inklusif dan mempunyai wakil rakyat daripada semua kumpulan etnik utama termasuk Melayu, dan bumiputera Sabah dan Sarawak.
Tambahan pula, DAP tidak pernah bercanggah dan sentiasa mendukung Perlembagaan Persekutuan.
Sebaliknya, yang rasis dan ekstremis ialah parti-parti komponen PN atau BN yang hanya mewakili satu kumpulan kaum atau agama sahaja.
Mujur, semakin ramai rakyat Malaysia yang kagum dengan pencapaian DAP dan tidak percaya kepada diayah bahawa DAP adalah ekstremis, apabila DAP mampu memenangi lebih banyak kerusi yang mempunyai lebih ramai pengundi Melayu berbanding bukan Melayu.
Bantuan yang diberikan oleh Ahli Parlimen Bukit Mertajam Steven Sim baru-baru ini kepada seorang ibu tunggal berbangsa Melayu yang mempunyai 10 orang anak dan tiada tempat tinggal merupakan jawapan terbaik kepada mereka yang telah melabelkan dengan palsu bahawa DAP adalah ekstremis.
LIM GUAN ENG
Setiausaha Agung DAP
5 April 2021.

4.7

7

votes
Article Rating
Kongsikan artikel ini


MASALAH HUTANG, MAHIADDIN USAH TERUS MEMALUKAN DIRI SENDIRI – ANWAR

Adalah sesuatu yang membimbangkan tatkala membaca unjuran positif yang dibuat Bank Negara terkait tinjauan fiskal tahun mendatang dalam keadaan kita akhiri tahun 2020 dengan nisbah pendapatan isi rumah kepada KDNK pada tahap yang sangat tinggi.
Angka terkini adalah sebanyak 93.3%.
Angka lama iaitu sebanyak 87.5% yang ditetapkan pada bulan Jun 2020 yang lalu juga sudah keterlaluan tinggi dan berada di tahap yang cukup memprihatinkan.
Sebilangan besar hutang ini adalah hutang pinjaman perumahan dan kenderaan, dan ini adalah kesan langsung dari Perintah Kawalan Pergerakan (PKP) yang dilaksanakan kerajaan. Hutang kad kredit juga mencanak naik dan berada di tahap yang merungsingkan.
Rakyat tidak ada banyak pilihan dalam mendepani masalah ini, dan situasi ini akan mengheret mereka untuk membuat pinjaman baharu, lantas meletakkan mereka dalam beban hutang yang berpanjangan.
IMF menyarankan untuk kita rencanakan dasar dan kebijakan baru bagi menangani masalah kesenjangan kerana kita tahu beban kewangan saat ini memberi dampak yang cukup parah pada warga yang miskin dan tersisih.
Masalah hutang ini sekiranya tidak ditangani dengan baik, ia akan tambah melambatkan fasa pemulihan ekonomi pada tahun ini. Malah, untuk beberapa tahun akan datang juga sekiranya kerajaan yang ada pada hari ini tidak berbuat apa-apa.
Perdana Menteri mesti segera mengarahkan tim ekonominya untuk fikirkan strategi yang baru dalam meringankan beban rakyat saat ini, melebihi kepentingan kroni dan para cukong.
Secara tradisinya, dalam sistem demokrasi kita, pemimpin yang tidak ada keyakinan dan mandat dari rakyat akan segera meletakkan jawatan dari terus memalukan diri sendiri.
ANWAR IBRAHIM
5 April 2021.

4.6

5

votes
Article Rating
Kongsikan artikel ini


BEBERAPA ISU TANPA PENJELASAN JADIKAN SISTEM KEWANGAN NEGARA DIRAGUI – ANWAR

Saya bimbang dengan tidak adanya langkah proaktif dari pihak pemerintah dalam memastikan wujudnya keyakinan terhadap sistem kewangan negara.
Malangnya, reputasi serta keupayaan Malaysia akan terus diragui oleh para pelabur serta institusi kewangan dalam dan luar negara kesan dari skandal 1MDB.
Ini akan terus memberi dampak buruk pada ekonomi kita yang telah tersedia parah kerana sikap dan kelaku kerajaan PN.
Sehingga sekarang, Bank Negara Malaysia (BNM) belum memberi sebarang penjelasan terkait isu bayaran yang dibuat Jho Low kepada ahli keluarga mantan Gabenor Bank Negara.
Baru-baru ini, seorang pegawai bank yang terlibat dalam skandal 1MDB telah dilantik sebagai Pengerusi Bank Pembangunan Malaysia Berhad yang bernaung di bawah Kementerian Kewangan.
Pegawai bank yang sama itu juga sedang berusaha memperoleh saham yang besar dalam pelaksanaan penggalangan dana di AmBank melalui syarikat ekuiti swasta di Singapura.
AmBank telah membayar sejumlah RM2.3 bilion untuk penyelesaian terkait keterlibatan institusi bank itu dalam kes 1MDB lebih kurang enam minggu yang lalu.
Sehingga hari ini, rakyat masih belum tahu tentang salahlaku AmBank dalam kes 1MDB. Masa dan keterlibatan pihak tersebut dalam pelaksanaan penggalangan dana di AmBank saat ini amat diragui, terutamanya dalam aspek tetakelola dan ketelusan.
Kita juga mahu tahu apakah BNM telah melakukan penelitian yang munasabah bagi memastikan transaksi ini mengikut piawaian yang beretika dan cemerlang.
Para pemerhati akan membayangkan apakah Malaysia akan sekali lagi melahirkan skandal kewangan terbesar berdasarkan fakta-fakta serta sikap Kementerian Kewangan dan BNM.
Tanpa fungsi dan peranan Parlimen, amat sukar untuk kita mewujudkan imbangan serta penelitian yang berkesan terkait hal ini.
ANWAR IBRAHIM
6 April 2021.

5

3

votes
Article Rating
Kongsikan artikel ini


BERBANDING MENGGERUNKAN LAWAN, PAS LEBIH GERUN HILANG NIKMAT KEMEWAHAN

Agak menarik apabila Presiden Putra, Ibrahim Ali secara terus-terang berkata, kerjasama Pas dengan Bersatu dalam PN untuk mendepani PRU15 bukanlah suatu gabungan yang menggerunkan.
Menurut beliau, Bersatu bagi Pas hanyalah tali hayat yang membolehkannya menumpang berada dalam kerajaan dan mengekalkan jawatan yang dipegang sekarang.
“Maklum, baru belajar untuk bermewah,” katanya sinis.
Menghuraikan dengan panjang lebar hujah-hujahnya, Ibrahim menambah, kerjasama Pas dengan Bersatu tidak sekuat ketika parti itu bersama UMNO dalam Muafakat Nasional (MN) kerana parti yang ditubuhkan oleh Mahiaddin Md Yasin itu tidak mempunyai akar umbi yang kukuh.
“Bersatu pada dasarnya sekadar mempunyai jumlah ahli yang kecil, tetapi dilihat ramai kerana majoritinya dicuri dari UMNO.
“Kena ingat, ketika PRU14, Bersatu hanya menang 13 kerusi sahaja, itu pun kerana sokongan undi masyarakat Cina dan India dari PKR, DAP dan Amanah ketika mereka bersama dalam Pakatan Harapan (PH),” tambahnya.
Bagi Pas pula, ujarnya, parti itu hanya ada kekuatan dan sokongan di Kelantan, Terengganu dan sedikit di Kedah.
“Bagaimanapun, kebelakangan ini sokongan kepada Pas di negeri-negeri berkenaan itu hanya daripada kalangan yang tegar dan kadernya sahaja.
“Dari segi orang ramai terutama pengundi atas pagar dan golongan muda, ramai yang sudah mula merungut serta tidak senang hati dengan Pas atas banyak sebab,” jelas bekas Ahli Parlimen Pasir Mas itu lagi.
Di samping itu, kata Ibrahim, Pas tidak mempunyai banyak sokongan di Johor, Melaka, Wilayah Persekutuan Kuala Lumpur, Selangor, Pahang, Perak, Penang dan Sabah.
“Sebab itu Pas tidak menang walau satu kerusi Parlimen pun, kecuali di Kelantan, Terenganu dan Kedah. Sememangnya ada undi Pas, tapi tidak besar impaknya, terutama dalam suasana politik sekarang.
“Pas tidak boleh mengharapkan undi dari Bersatu, apatah lagi di Pantai Timur dan utara, malah di semua negeri,” ujarnya lagi.
Ibrahim juga melihat Pas sudah kelihatan cemas apabila UMNO menolak untuk menyertai PN, sekali gus memutuskan hubungan dengan Bersatu.
“Ia bukan ancaman kepada perpaduan ummah atau kerana untuk agenda bangsa dan Islam, tetapi bimbang dan khuatir akan kecundang dalam PRU15 nanti.
“Maka, terpaksalah terus beretorik dengan bunyi guruh di langit, tapi hujan tak turun. Ibarat kata pepatah, kita boleh tipu dan bohong pada rakyat dengan pelbagai helah, tetapi kita tidak boleh tipu rakyat sepanjang masa.
“Ketika PH dijatuhkan dan PN mendapat kuasa kononnya kerajaan Melayu Islam kembali berkuasa, namun sudah lebih setahun, mana hasil agenda Melayu dan Islam?” soal beliau.
Ibrahim turut berpandangan, calon yang melompat parti, sama ada daripada UMNO atau PKR yang kini berada di dalam Bersatu, mereka itu sukar untuk menang dalam PRU15 akan datang.
“Sudah pasti, gelap masa depan PN dan Pas jika dapat kekal 18 kerusi pun dikira sudah bernasib baik,” tegasnya dengan yakin.
Rasanya ramai yang setuju dengan pandangan serta hujahan Ibrahim berkaitan Pas, Bersatu dan PN kali ini.
Realitinya itulah yang sebenarnya ada di depan mata, sebab itu, meskipun setelah Pas membuat keputusan untuk bersama Bersatu dalam PN dan meninggalkan UMNO terkontang-kanting sendirian meratapi musnahnya istana pasir MN, Pas masih berharap UMNO dan semua parti-parti Melayu memberikan sokongan kepada PN.
Jika PN sudah cukup kuat dengan adanya kerjasama Pas dan Bersatu, untuk apa lagi diharapkan sokongan parti lain, terutamanya UMNO?
Di pihak Bersatu pula, meskipun UMNO telah memuktamadkan putus hubungan dengannya, pimpinan parti itu masih lagi mengharapkan sokongan UMNO untuk bersama PN dengan hujah demi perpaduan Melayu dan penyatuan ummah kononnya?
Tidakkah ini juga memperlihatkan Bersatu sendiri sedar, sekadar Pas saja bersama mereka dalam PN, kekuatannya belum cukup untuk mengekalkan kuasa yang ada?
Begitu juga dengan kluster menteri dalam UMNO, keinginan mereka untuk membawa UMNO secara total bekerjasama dengan Bersatu dalam PN, ia tidak lain adalah kerana mereka turut sedar, kerjasama Pas dan Bersatu semata-mata tidak akan mampu ke mana-mana.
Sementara Pas, Bersatu dan kluster menteri terlihat terus berharap serta berusaha agar UMNO dapat dibawa bekerjasama dalam PN, sebaliknya UMNO yang disokong dengan ketetapan akar umbi tetap cekal dengan ketetapan putus hubungan serta pendirian untuk bersendirian dalam PRU akan datang.
Makna kata, kerjasama Pas dengan Bersatu yang terbentuk sekarang bukan saja tidak menggerunkan, malah kedua-dua parti tersebut masih lagi gerun akan kehilangan kuasa dan nikmat bermewah yang baru berpeluang belajar menikmatinya.
(Shahbudindotcom 06/04/2021)

5

7

votes
Article Rating
Kongsikan artikel ini


SEBELUM MAHU NAMAKAN CALON PM, TONJOLKANLAH DULU SIAPA NAK TANDING PRESIDEN UMNO?

Sana sini orang UMNO yang anti Ahmad Zahid Hamidi mula bersuara mahukan parti itu menyediakan satu nama sebagai calon Perdana Menteri bagi menghadapi PRU15 akan datang nanti.
Serentak dengan itu, bergentayangan juga suara-suara menggesa agar pemilihan UMNO yang sepatutnya diadakan tahun ini tidak ditangguhkan.
Kata mereka, dengan adanya pemilihan UMNO yang tidak ditangguhkan, maka calon Perdana Menteri akan segera dapat diketahui.
Dalam erti kata lain, semua suara itu memberi gambaran bahawa Presiden UMNO sekarang, Zahid Hamidi sama sekali tidak layak untuk dinamakan sebagai calon Perdana Menteri.
Pada anggapan mereka, kalau Zahid Hamidi calonnya, tiada peluang langsung untuk BN menang dan kembali berkuasa melalui PRU15.
Ia berikutan, tambah mereka, dengan 87 kes mahkamah yang sedang dihadapinya, tidak mungkin sokongan pengundi akan memihak kepada BN.
Dengan yang demikian, bagi mereka juga, pemilihan UMNO adalah satu-satu jawapannnya.
Begitu pun, sementara beberapa nama menjadi sebutan, tiada mana-mana pemimpin UMNO setakat ini yang berani tampil menonjolkan diri atau cuba hendak ditonjolkan untuk bertanding jawatan Presiden UMNO.
Dengan andaian Zahid Hamidi akan terus mempertahankan jawatannya, bermakna sesiapa juga yang berhajat untuk bertanding perlu berhadapan dengan beliau dalam pemilihan nanti.
Bekas Setiausaha Agung BN, Annuar Musa ada membayangkan tiga nama sebagai bakal calon Perdana Menteri UMNO iaitu Ismail Sabri Yaakob, Hishammuddin Hussein dan Khairy Jamaluddin yang membawa erti mereka terbabit perlu bertanding jawatan Presiden UMNO terlebih dahulu.
Sesiapa antara tiga nama itu yang menang sebagai Presiden UMNO, barulah mereka layak dinamakan sebagai calon Perdana Menteri.
Tetapi, ketiga-tiga pemimpin berkenaan masih lagi membisu berhubung jawatan yang bakal mereka tandingi dalam pemilihan UMNO akan datang ini, hanya Annuar saja yang tidak sabar mempromosi nama mereka lantaran kebenciannya yang mungkin tak terbendung lagi kepada Zahid Hamidi.
Khairy Jamaluddin yang paling awal bersuara agar pemilihan UMNO disegerakan tidak pula berani menyatakan sama ada beliau ingin bertanding sekali lagi atau tidak jawatan Presiden UMNO setelah tewas pada pemilihan 2018 lalu.
Sementara itu bekas menteri, Nazri Aziz menyarankan agar Zahid Hamidi berundur dan memberi laluan kepada Mohamad Hasan menerajui parti untuk menghadapi PRU15.
Namun, pendirian Mohamad Hasan juga tidak kedengaran sama ada mahu merebut jawatan Presiden UMNO atau mengekalkan kedudukan Timbalan Presiden yang disandangnya sekarang.
Bagaimanapun, melihat langkah-langkah Zahid Hamidi kini, selagi tidak dijatuhi hukuman bersalah oleh mahkamah, tidak ternampak kemungkinan beliau akan berundur atau mengalah begitu saja.
Malah, berpegang kepada prinsip seseorang itu tidak bersalah sehingga disabitkan bersalah, beliau juga dipercayai akan terus mempertahankan jawatannya sebagai Presiden UMNO.
Dalam hal ini, jika benar mereka yang anti Zahid Hamidi bersungguh mahu pemimpin lain sebagai calon Perdana Menteri UMNO, apa kata dinamakan segera siapa calon yang mahu ditonjolkan untuk berlawan dengannya itu.
Adakah ia Ismail Sabri, Hishammuddin, KJ atau Mohamad Hasan?
Malah, tidak menjadi kesalahan pun sebenarnya, jika benar salah seorang atau keempat-empat pemimpin di atas membuat pengumuman rasmi untuk bertanding merebut jawatan Presiden UMNO mulai sekarang sebagai tanda mereka benar-benar teringin hendak jadi Perdana Menteri.
Apa guna teringin jadi Perdana Menteri, tapi masih malu-malu nak umum bertanding jawatan Presiden UMNO?
(Shahbudindotcom 07/04/2021)

3.8

5

votes
Article Rating
Kongsikan artikel ini


SELEPAS DIBERIKAN NOTIS BANKRAP DAN SEBELUM JADI PAPA KEDANA, SEKARANGLAH MASA TERBAIK NAJIB JATUHKAN MAHIADDIN

Dalam tulisan atau luahan perasannya yang panjang lebar semalam, Najib Razak menganggap notis bankrap yang dikemukakan LHDN kepadanya adalah untuk mengaib dan mencemar reputasinya.
Notis berkenaan juga, tambahnya adalah bermotif politik dan bertujuan mengawal musuh.
Bekas Perdana Menteri itu seterusnya menggariskan tiga sebab ia dilakukan terhadapnya:-
Pertama, undian dijalankan penyelidikan UUM dan Utusan TV melibatkan 60,000 responden menunjukkan yang beliau adalah Perdana Menteri pilihan bagi PRU15 dengan separuh dari undian manakala PM pada masa ini jauh di belakang dan hanya menduduki tempat keempat.
BN pula dipilih sebagai gabungan pilihan pertama dalam undian manakala PN di tempat tercorot.
Kedua, keputusan PAU2020 untuk tidak bekerjasama dengan Bersatu/PN ketika PRU15 akan datang.
Ketiga, bermulanya rayuan kes SRC di mana Najib penuh yakin dengan mempunyai 307 alasan kukuh mengapa hakim yang tidak berpengalaman serta tiada pengalaman mengendali kes jenayah dan tiba tiba dipindahkan dari mahkamah sivil menggantikan hakim jenayah berpengalaman selepas perbicaraan bermula, membuat keputusan dengan mensabitkan hukuman bersalah terhadapnya.
Kata Najib lagi, pasukan peguambelanya yakin beliau mempunyai peluang yang baik dalam rayuan ini apatah lagi ahli keluarga salah seorang saksi pendakwaan didapati menerima ratusan juta dari Jho Low selepas sabitan terhadapnya dijatuhkan.
Selain itu, Najib turut mengaitkan kesimpulan terkini kes pelupusan harta di mana pendakwa raya gagal membuktikan barangan dan wang yang disita daripada kediamannya adalah diperolehi dari dana 1MDB.
Malah, dakwanya, hakim telah menolak afidavit pendakwaraya yang dikemukakan pada saat akhir dan hakim dijangka akan membuat keputusan untuk kes tersebut pada bulan depan.
Dengan notis bankrap itu yang menungkinkan semua akaun bank dan harta miliknya dirampas, seterusnya akan jadi papa kedana, Najib bagaimanapun berkata, pasukan peguamnya akan membuat rayuan untuk menangguhkan hukuman tersebut.
Bermakna dalam hal ini, Najib masih mahu mengikut sistem dalam usaha mempertahankan dirinya, meskipun sudah berkali-kali juga mengatakan tuduhan terhadapnya adalah bermotif politik.
Walaupun saya antara yang banyak mengkritik Najib ketika beliau memegang jawatan Perdana Menteri, malah saya sempat menerbitkan enam buku sebagai sebahagian usaha menjatuhkannya sebelum PRU14 lalu, kali ini saya benar-benar bersimpati terhaadap apa yang menimpanya.
Ternampak tidak masuk akal beliau boleh dikenakan cukai peribadi sebanyak RM1.7 bilion hanya kerana sumbangan yang diterimanya.
Adakah dengan cukai sebesar itu bermakna Najib lebih kaya daripada Robert Kouk, orang paling kaya di Malaysia?
Lagi pula, LHDN sendiri pada 2016 pernah mengeluarkan kenyataan bahawa dana RM2.6 bilion yang diterima Najib tidak perlu dikenakan cukai kerana ia dianggap sumbangan untuk politik.
Mengapa setelah kerajaan berubah dengan Tun Mahathir Mohamad menjadi Perdana Menteri pada 2018, tiba-tiba pendirian LHDN berubah?
Makanya, untuk menganggap tindakan LHDN mengenakan cukai sebanyak RM1.7 bilion, kemudian disusuli notis bankrap pada hari pertama bicara kes rayuan Najib bermula sebagai tidak bermotif politik terlihat sukar untuk dipercayai.
Lebih ramai akan percaya tangapan sedemikian berbanding cubaan untuk meyakinkan ia dilaksanakan berdasarkan undeng-undang.
Lagi pun, jika tidak bermotif politik dan undang-undang didaulatkan, mengapa kes Azmin Ali berkaitan video Haziq masih didiamkan sehingga sekarang?
Daripaad era Tun Mahathir hinggalah kepada Mahiaddin Md Yasin jadi Perdana Menteri sekarang, Azmin bukan saja masih bebas lepas, malah terus jadi anak emas kepada kedua-dua pemimpin berkenaan.
Kalau bukan bermotif politik, apakah alasan lain tidak mengenakan tindakan terhadap Azmin di mana semua orang yang menonton video tersebut percaya itu adalah beliau.
Tidak mustahil jika Azmin sendiri pun menonton video Haziq itu, beliau turut tidak terkecuali percaya itu adalah dirinya.
Dengan perbandingan mudah antara kes Najib dengan kes Azmin, tidak dapat tidak, sukar untuk menafikan kedua-duanya tidak bermotif politik.
Kalau Najib dibawa ke pengadilan dan diberi ruang membela diri, Azmin juga sepatutnya tidak dikecualikan daripada proses yang sama.
Oleh kerana rata-rata percaya ia bermotif politik, malah Najib sendiri percaya 100 peratus motif politik mengapa beliau diperlakukan sedemikian rupa, melawannya mestilah juga dengan politik.
Walaupun melawan melalui sistem bukan suatu kesalahan, tetapi melawan dari segi politik harus juga dipertingkatkan lagi.
Dengan perkembangan terbaru diberikan notis bankrap ini, selain ternampak jelas Mahiaddin meneruskan apa yang dilakukan sebelumnya oleh Tun Mahathir, sebenarnya inilah alasan paling wajar untuk Najib tidak lagi menyokong kerajaan PN.
Sekaranglah masa terbaik untuk UMNO secara en bloc, atau setidak-tidaknya Ahli Parlimen yang bersama Najib dan Zahid Hamidi untuk menarik sokongan terhadap Mahiaddin dan menjatuhkan kerajaan PN.
Lagi lama kerajaan PN ini dibiarkan berkuasa, selain masa depan Najib akan terus gelap, UMNO juga turut gelap masa depannya.
(Shahbudindotcom 07/04/2021)

4.6

12

votes
Article Rating
Kongsikan artikel ini


PEMILIHAN UMNO SUDAH DEKAT – JATUHKAN ZAHID HAMIDI MELALUI PERTANDINGAN, BERHENTI DESAKNYA LETAK JAWATAN

Ramai kini yang tampil bersuara menggesa agar Ahmad Zahid Hamidi berundur dan meletak jawatan sebagai Presiden UMNO.
Di samping segelintir mereka tidak yakin kedudukannya yang berdepan deretan kes mahkamah mampu memacu kemenangan, yang lain menggesa demikian kerana keengganannya tunduk membawa UMNO bekerjasama dengan Bersatu.
Annuar Musa dan Shahidan Kassim yang kuat mengkritik Zahid Hamidi sekarang mungkin sudah jadi pengampu tersohor jika Presiden UMNO itu turut bersungguh untuk membawa UMNO bekerjasama dengan Bersatu.
Kemunculan rakaman audio yang didakwa perbualan Zahid Hamidi dengan Anwar Ibrahim tambah memanaskan lagi desakan agar beliau berundur ketika ini.
Pimpinan Pemuda bahagian, Ketua UMNO bahagian, menteri dan bekas menteri, sehinggalah kepada Pengerusi Jemaah Penasihat UMNO, Tengku Razaleigh Hamzah, kini silih berganti bersuara menyatakan keperluan Zahid Hamidi berundur sekiranya terbukti rakaman audio yang terdedah dan tersebar itu adalah tulen.
Nampaknya, penafian Zahid Hamidi, disertai Anwar Ibrahim yang turut menafikan dan kedua-duanya mengatakan audio itu adalah palsu, sudah tidak dipedulikan lagi.
Annuar Musa malah mengatakan, beliau yakin rakaman audio itu adalah 100 peratus tulen.
Arus yang ada kini terlihat lebih mahukan Zahid Hamidi berundur dan meletak jawatan berbanding terus mengekalkan jawatannya.
Perlukah Zahid Hamidi berundur sekarang?
Kemenangan Zahid Hamidi sebagai Presiden UMNO pada pemilihan Jun 2018 adalah melalui pertandingan tiga penjuru dengan menewaskan Khairy Jamaluddin dan Tengku Razaleigh.
Berdasarkah perlembagaan UMNO, pemilihan UMNO sepatutnya diadakan pada tahun ini dan Zahid Hamidi telah berjanji tidak akan menangguhkan pemilihan, biar pun perlembagaan turut membenarkan ia ditangguhkan selama 18 bulan.
Oleh kerana PAU2020 teranjak tarikhnya kerana pandemik Covid19 dan ia baru saja selesai pada 27 dan 28 Mac lalu, mengharapkan PAU2021 yang bersekali dengan pemilihan untuk diadakan seawal Jun ini ternampak tidak munasabah.
Bertembung dengan ketibaan bulan Ramadan dan kemudian Hari Raya, di samping keperluan diadakan pemilihan di peringkat cawangan dan bahagian terlebih dahulu, PAU2021 barangkali hanya sesuai diadakan selepas Ogos ini.
Oleh itu, mendesak Zahid Hamidi berundur atau menggesanya menyegerakan pemilihan bukanlah tindakan yang sesuai dan menunjukkan kematangan.
Sesuai dengan Zahid Hamidi sendiri sudah berjanji pemilihan tidak akan ditangguhkan dan tetap diadakan pada tahun ini, mereka yang benci, atau ingin menjatuhkannya, haruslah ada sedikit kesabaran.
Tunggulah tarikh pemilihan diumumkan dan kemudian lawanlah beliau atas semangat demokrasi dan untuk membawa kebaikan kepada UMNO.
Kalau Zahid Hamidi tidak layak, merupakan beban dan kepimpinanya diyakini tidak mampu memacu kemenangan dalam PRU15, ahli dan perwakilan UMNO harus mengalahkan beliau terlebih dalam pemilihan parti.
Jika ada calon Presiden UMNO mampu menewaskan Zahid Hamidi sebagai Presiden, maka ternampak jugalah ada logiknya mereka itu nanti mungkin mampu membawa kemenangan dalam PRU15 akan datang.
Tetapi, jika dengan Zahid Hamidi yang diburukkan macam-macam dan dianggap beban itu pun tidak mampu ditewaskan, di mana logiknya pemimpin baru lebih baik dan boleh membawa kemenangan?
Yang penting, oleh kerana pemilihan UMNO sudah dikira agak dekat, sebelum mahu menang dipilih oleh pengundi, menangilah dahulu hati perwakilan UMNO.
Berhentilah mendesak dan mengasak Zahid Hamidi untuk berundur, sebaliknya sesiapa yang berhajat, persiapkanlah diri dan pasukan untuk berlawan secara sihat sebagai anak jantan.
Lebih molek lagi, jika yang berhajat itu mengumumkan seawal esok atau lusa untuk menawarkan diri mereka bertanding jawatan Presiden.
Janganlah hanya gempak sana gempak sini, desak sana desak sini, tapi akhirnya “haram satu jawatan” pun takut nak bertanding dalam UMNO.
(Shahbudindotcom 08/04/2021)

4.3

4

votes
Article Rating
Kongsikan artikel ini